HANYA 80 AHLI PARLIMEN DICADANG BERSIDANG

JOHOR BAHRU: Jawatankuasa Dewan Rakyat akan mencadangkan hanya 80 Ahli Parlimen dihadkan dalam satu sesi persidangan Dewan Rakyat yang akan bermula 26 Julai ini.

Timbalan Yang Dipertua Dewan Rakyat, Datuk Mohd Rashid Hasnon berkata, perkara itu akan dibincangkan bersama Ketua Whip setiap parti politik.

Ujarnya cadangan itu dijangka dapat diputuskan minggu hadapan sebelum Parlimen mula bersidang.

Jelas Mohd Rashid, cadangan itu sama seperti ketetapan persidangan pada tahun lepas yang mana hanya 80 daripada 222 Ahli Parlimen dibenarkan masuk bagi satu sesi.

“Pengagihan Ahli Parlimen adalah 44 dari blok kerajaan dan 36 lagi Ahli Parlimen blok pembangkang,” katanya pada sidang media selepas melawat Program Jelajah Vaksin Bergerak Prihatin Johor di Dewan Serbaguna Sri Stulang, hari ini.

Tambah beliau persidangan juga akan mempunyai sesi pagi dan petang dan ahli Dewan Rakyat boleh bergilir-gilir masuk dengan mematuhi prosedur operasi standard (SOP) yang ditetapkan

Mesyuarat Khas Penggal Ketiga Parlimen Ke-14 diadakan selama lima hari bermula 26 hingga 29 Julai dan 2 Ogos ini bagi Dewan Rakyat manakala Dewan Negara pula bersidang selama tiga hari mulai 3 hingga 5 Ogos ini.

Persidangan itu bertujuan memberi penerangan kepada semua Ahli Parlimen berkenaan Pelan Pemulihan Negara (PPN) dan meminda semua perundangan dan peraturan bagi membolehkan persidangan Parlimen diadakan secara hibrid. — AlHijrah Online


Mesyuarat tergempar GCC, Liga Arab 30 Mei ini

JEDDAH – Pemerintah Arab Saudi, Raja Salman Abdulaziz memanggil mesyuarat tergempar Majlis Kerjasama Teluk (GCC) dan pemimpin Liga Arab untuk membincangkan isu keselamatan dan langkah untuk mempertingkatkan keselamatan di rantau terbabit.

The Saudi Press Agency (SPA) melaporkan Raja Salman telah menjemput pemimpin Teluk dan negara Arab untuk menghadiri dua sidang kemuncak tergempar di Makkah pada 30 Mei ini berhubung ‘pencerobohan’ dan kesannya kepada Asia Barat.

Difahamkan, mesyuarat luar biasa itu dipanggil susulan serangan ke atas kapal maritim komersial di perairan Emiriah Arab Bersatu (UAE) dan dua stesen pam minyak di Riyadh.

Ketika ini, ketegangan semakin memuncak di Teluk selepas Amerika Syarikat mengerahkan kapal perang milik mereka, USS Abraham Lincoln dan pesawat pengebom ke perairan rantau terbabit kononnya sebagai respons terhadap ancaman Iran.

Sementara itu, Menteri Luar, Adel al-Jubeir berkata, Arab Saudi cuba melakukan yang terbaik untuk mengelakkan peperangan di Asia Barat. – Sinar Harian


JHEAIPP DIARAH SIASAT KES TULAR KEDAI NASI AYAM

GEORGE TOWN: Kerajaan negeri mengarahkan Jabatan Hal Ehwal Agama Islam Pulau Pinang (JHEAIPP) menjalankan siasatan berhubung dakwaan peniaga Muslim di Sungai Ara, dekat sini mengambil bekalan nasi ayam dan nasi itik daripada restoran bukan Islam.

Timbalan Ketua Menteri I Datuk Ahmad Zakiyuddin Abdul Rahman berkata dakwaan itu serius dan siasatan perlu dijalankan secara menyeluruh kerana melibatkan sensitiviti orang Islam.

“Saya sudah mengarahkan beberapa agensi termasuk JHEAIPP menjalankan siasatan berhubung dakwaan itu kerana melibatkan sensitiviti orang Islam dan mereka sedang menjalankan siasatan secara menyeluruh.

“Saya difahamkan siasatan dijalankan berdasarkan apa yang terkandung dalam media sosial sahaja setakat ini kerana kita belum mendapat sebarang aduan rasmi. Kita respons ke atas apa yang kita dapat maklumat melalui media,” katanya ketika dihubungi di sini hari ini.

Beliau berkata siasatan awal oleh pentadbiran agama itu telah dibuat namun belum lengkap kerana ada lagi yang perlu diambil kira, selain mendapatkan maklumat secara sahih sebelum sebarang tindakan dibuat.

Menurut Ahmad Zakiyuddin yang juga Yang Dipertua Majlis Agama Islam Negeri Pulau Pinang (MAINPP) pemilik dan pekerja kedai serta beberapa individu yang didakwa terlibat dengan kedai makan itu telah dikenal pasti dan kemungkinan akan dipanggil untuk siasatan dalam masa terdekat.

Sementara itu, Ketua Pegawai Peguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang A.Mogan ketika dihubungi berkata JHEAIPP ada memaklumkan mahu menjalankan siasatan susulan kes itu bersama pihaknya.

“Saya dimaklumkan kes itu sedang disiasat oleh JHEAIPP dan mereka (JHEAIPP) nak adakan siasatan susulan bersama KPDNHEP berhubung kes tersebut,” katanya.

Sejak semalam, tular video berdurasi dua minit 38 saat berhubung dua lelaki Melayu dilihat memasuki sebuah restoran bukan Islam di Paya Terubong dipercayai untuk mengambil nasi ayam dan menjualnya di gerai milik orang Melayu di Sungai Ara.

Rakaman video itu telah mencetuskan rasa tidak puas hati dalam kalangan pengguna Muslim kerana merasakan peniaga tersebut telah menipu pelanggannya dengan mendapatkan bekalan daripada sumber tidak halal.–AlHijrah Online


JANGAN SALAH GUNA VISA UMRAH, PELANCONGAN UNTUK TUNAI HAJI – MOTAC

PUTRAJAYA: Kementerian Pelancongan, Seni dan Budaya (MOTAC) mengingatkan umat Islam terutama bakal jemaah umrah di negara ini supaya tidak menyalahgunakan kemudahan visa pelancong dan visa umrah bagi tujuan menunaikan ibadah haji.

MOTAC dalam kenyataan hari ini memaklumkan peringatan tersebut diuar-uarkan bagi memastikan tiada jemaah umrah yang mengambil kesempatan untuk tinggal lebih masa sehingga masuk ke musim haji.

Sebagai sebuah kementerian yang bertanggungjawab mengeluarkan lesen kepada agensi pelancongan dalam bidang umrah dan seterusnya mengawal selia aktiviti berkaitan, MOTAC turut ingin mengingatkan syarikat pengendali umrah dan jemaah supaya menyelesaikan ibadah umrah sebelum sesi musim haji bermula selain akur dengan peraturan semasa yang ditetapkan oleh kerajaan Arab Saudi.

Musim haji dijangka bermula minggu ketiga Jun tahun ini.

“MOTAC memandang serius berhubung perkara tersebut (salah guna) kerana ia melibatkan kepentingan dan keselamatan jemaah umrah serta berusaha menghalang berlakunya perkara-perkara yang tidak diingini selain daripada menjaga hubungan baik yang telah terjalin antara kerajaan Malaysia dan Arab Saudi,” menurut kenyataan itu.

Kementerian itu memaklumkan perkara itu satu kesalahan di bawah peraturan Kerajaan Arab Saudi iaitu menunaikan ibadah haji tanpa mempunyai permit yang sah, selain kerajaan negara itu hanya mengiktiraf permit haji yang dikeluarkan oleh institusi bertauliah bagi setiap negara seperti Lembaga Tabung Haji (TH).

Menurut MOTAC, tindakan sewajarnya akan diambil jika terbukti ia melibatkan syarikat pengendali umrah yang dilesenkan oleh kementerian itu dan turut menyeru rakyat Malaysia yang melancong dan mengerjakan umrah agar sentiasa menjaga nama baik negara semasa berada di luar negara. —AlHijrah Online


JURUTERA PERKAPALAN DIDAKWA BUNUH PENJAWAT AWAM

TANAH MERAH: Seorang jurutera syarikat perkapalan dihadapkan ke Mahkamah Majistret di sini hari ini atas tuduhan membunuh seorang penjawat awam di Machang pada 3 Sept lepas.

Harun Narresat Ibrahim, 46, mengangguk faham ketika pertuduhan dibacakan di hadapan Majistret Nik Habri Muhamad, bagaimanapun tiada pengakuan direkodkan daripada tertuduh.

Mengikut pertuduhan, Harun Narresat didakwa membunuh Tuan Mohd Salleh Tuan Ibrahim, 51, di sebuah kedai makan di hadapan Hospital Machang, Jalan Pasir Puteh Lama, Machang kira-kira pukul 11.30 pagi.

Berikutan itu, tertuduh didakwa mengikut Seksyen 302 Kanun Keseksaan yang memperuntukkan hukuman mati atau penjara tidak kurang 30 hingga 40 tahun dan jika tidak dihukum mati boleh dihukum sebat tidak kurang daripada 12 sebatan, jika sabit kesalahan.

Pendakwaan dikendalikan Pengarah Pendakwaan Negeri Kelantan Muhammad Zaki Abdul Kudos manakala tertuduh diwakili penguam Tengku Shazuan Tg Shariffudin.

Mahkamah menetapkan 13 Nov ini untuk sebutan semula sementara menunggu laporan kimia sebelum kes dipindahkan ke Mahkamah Tinggi Kota Bharu.

Pada 3 Sept, media melaporkan seorang penjawat awam maut selepas terlibat dalam pergaduhan di sebuah kedai makan di Jalan Lama Pasir Putih-Machang berhadapan Hospital Machang.–AlHijrah Online


MB INC PERAK BANTU PETUGAS MEDIA SAMBILAN DAN KONTRAK

IPOH: Pandemik COVID-19 yang melanda ketika ini menyaksikan ramai pihak terkesan dan memerlukan bantuan.

Pelaksanaan Perintah Kawalan Pergerakan Bersyarat (PKPB) yang dikenakan bagi mengekang penularan wabak tersebut turut memberi kesan kepada petugas media secara sambilan dan kontrak.

Prihatin dengan situasi getir yang dilalui petugas-petugas media sambilan dan kontrak di Perak, Perbadanan Menteri Besar Perak (MB Inc) tampil memberi bantuan.

Ketua Pegawai Eksekutif Mb Inc, Anuar Zainal Abidin berkata, bantuan kotak makanan terbabit adalah tanda kepekaan syarikat berkaitan kerajaan (GLC) itu terhadap pengamal media yang turut terkesan namun mungkin terlepas pandang untuk turut layak mendapat bantuan.

“Jadi di sini merupakan salah satu inisiatif kita, kita mulakan dengan rakan-rakan media. Selain membantu rakyat di negeri Perak yang terjejas ekoran COVID-19, rakan media juga wajar dibantu.

“Selain staf-staf serta ahli keluarga, kita rasa golongan media juga seperti keluarga MB Inc. Mereka juga terjejas jadi hari ini kita tampil untuk membantu mereka,” katanya.

Beliau berkata demikian kepada media selepas menyampaikan sumbangan kotak makanan kepada 40 petugas media sambilan dan kontrak di Ipoh hari ini.

Program sumbangan tersebut adalah inisiatif bersama MB Inc dengan Kelab Sukan Dan Kebajikan Media Perak (KSKMP).

Menurut Anuar, bantuan kepada petugas media Perak itu adalah sumbangan pertama untuk fasa kedua penyerahan kotak makanan MB PKP.

Ujar beliau, sebanyak 14,000 kotak makanan telah disumbangkan kepada mereka yang terjejas untuk fasa pertama yang dijalakan Mac hingga Jun lalu.

Katanya, selain kotak makanan MB Inc turut menyampaikan bantuan wang tunai serta barangan elekrtik kepada golongan terjejas termasuk petugas barisan hadapan.

Ujar Anuar, sumbangan terbabit adalah inisiatif menyahut saranan Menteri Besar Perak, Datuk Seri Ahmad Faizal Azumu untuk berkongsi pulangan keuntungan syarikat dengan masyarakat.

Sementara itu, Presiden KSKMP, Rosli Mansor Ahmad Razali berkata, sumbangan tersebut besar ertinya terutama kepada rakan media yang terjejas pendapatan.

“Saya mengucapkan ribuan terima kasih lah kepada Perbadanan Menteri Besar ye, MB Inc kerana telah menjalinkan kerjasama dengan Kelab Sukan Dan Kebajikan Media Perak dalam membantu rakan-rakan pengamal media terutama kepada pekerja media sebagai pekerja sambilan dan yang secara kontrak.

“Pendapatan mereka amat terhad lah dan kekangan yang ekonomi yang mereka hadapi sekarang ini dapat diringankan sedikit lah dengan sumbangan yang diberikan oleh MB Inc,” katanya.

Menurut Rosli Mansor, walaupun berdepan dengan kesukaran, petugas media yang bertugas di lapangan sepanjang PKP masih menjalankan tugas dengan penuh dedikasi.

Ujar beliau, petugas media juga sebahagian daripada petugas barisan hadapan tetapi malangnya kerap kali nasib mereka terlepas pandang.

Justeru katanya, KSKMP bertindak sebagai penyelaras kepada bantuan yang disalurkan pelbagai pihak kepada pengamal media yang bertugas. — AlHijrah Online


WANITA TERJUN SUNGAI BELAT DITEMUKAN LEMAS

KUANTAN: Seorang wanita yang terjun ke Sungai Belat berhampiran Jeti Tanjung Punai di sini petang semalam ditemukan lemas di sungai itu hari ini.

Ketua Polis Daerah Kuantan ACP Wan Mohd Zahari Wan Busu berkata mayat wanita berusia 42 tahun itu ditemukan pada 11.36 pagi kira-kira 50 meter dari lokasi dia dikatakan terjun semasa melarikan diri dari serbuan operasi narkotik di kawasan tersebut.

“Kejadian disaksikan oleh seorang lelaki Rohingya yang cuba menyelamatkan mangsa namun tidak berjaya kerana keadaan air pasang dan arus deras,” katanya dalam kenyataan hari ini.

Beliau berkata berdasarkan keterangan anak lelaki mangsa, wanita itu didapati mempunyai masalah ketagihan dadah dan kerap ke lokasi berkenaan untuk melepaskan gian.

Mayat dihantar ke Hospital Tengku Ampuan Afzan (HTAA) di sini untuk bedah siasat. —AlHijrah Online


KERAJAAN BERI SUBSIDI JIKA HARGA MINYAK NAIK: PM

PUTRAJAYA: Tindakan Arab Saudi menggantung sementara pengeluaran di dua loji minyak Aramco susulan serangan oleh pemberontak Yaman sudah pasti akan memberi kesan kepada harga minyak di seluruh dunia.

Perdana Menteri,
Tun Dr Mahathir Mohamad bagaimanapun berkata, di Malaysia, kerajaan mengamalkan
pemberian subsidi bagi mengimbangi kenaikan harga tersebut.

“Kalau dia (Arab Saudi) terpaksa henti pengeluaran minyak ditapis sebanyak sejuta tong, sudah tentu beri kesan kepada harga minyak seluruh dunia.

“Tetapi di Malaysia bila harga minyak naik, kita beri subsidi. Di United Kingdom, kalau minyak naik dia (kerajaan) naikkan cukai. Bagi dia, orang dia tak merungut,” katanya pada sidang media selepas menyaksikan The Putrajaya Boat Race 2019 di sini hari ini.

Dr Mahathir
berkata demikian semasa ditanya sama ada kerajaan akan mengkaji semula harga
runcit petrol RON95 yang kini ditetapkan pada paras RM2.08 jika berlaku
kenaikan harga minyak dunia berikutan kejadian serangan itu.

Sementara itu,
Putera Abdulaziz Salman dalam kenyataan yang disiarkan agensi berita SPA semalam
berkata, Arab Saudi menggantung pengeluaran di dua loji minyak Aramco yang
diserang pemberontak Yaman.

Menteri Tenaga
Arab Saudi itu berkata, serangan tersebut menyebabkan penggantungan sementara
pengeluaran di loji Abqaiq dan Khurais yang membawa kepada gangguan kira-kira
50 peratus pengeluaran keseluruhan.

Aramco dalam kenyataan berasingan menjelaskan serangan itu mengakibatkan penggantungan pengeluaran 5.7 juta tong minyak mentah sehari.

Serangan dron
pemberontak Houthi ke atas Abqaiq dan Khurais, dua kemudahan utama Aramco di
timur Arab Saudi adalah yang terbaharu dalam siri serangan ke atas loji minyak
negara itu sejak beberapa bulan ini.

Pemberontak
Houthi berkata, mereka melancarkan operasi berskala besar membabitkan 10 dron
di kemudahan itu, lapor televisyen kumpulan itu, Al-Masirah. — BERNAMA


Malaysia QuranHour 1440H: Kolaborasi MengQurankan Bangsa, MengIkhlaskan Ummah – Hussamuddin Yaacub

KUALA LUMPUR – Masjid Putra, Putrajaya pada tarikh 30 Ogos ini bakal bergema dengan alunan Surah al-Kahfi dan Pesan Kemerdekaan dari Surah A-Kahfi bersempena Malaysia QuranHour kali ke-5 dan sambutan Hari Kebangsaan ke-62.

Surah tersebut dipilih kerana ianya sarat dengan panduan dan solusi menghadapi zaman penuh cabaran sebagai cara melakukan perubahan ke arah “MengQurankan Bangsa dan MengIkhlaskan Ummah”.

“Quran Hour adalah sebuah ajakan untuk kita berkolaborasi bagi
menyelamatkan keluarga, organisasi dan negara dengan nilai dari Al-Quran dan As
Sunnah. Ia adalah perancangan sehingga tahun 1500H bagi menukar ekosistem agar
kita kembali kepada nilai dan panduan dari al Quran. ” kata Datuk
Hussamuddin.

Gerakan berinteraksi dengan al- Quran; Baca, Faham dan Amal melalui
kempen tahunan berskala besar,  World
Quran Hour (WQH) dan Malaysia #QuranHour, yang diaspirasi dan diasaskan Datuk
Dr Hussamuddin Yaacub ini telah mendapat 1.46 bilion capaian di media sosial
pada tahun ini berbanding 646 juta capaian pada tahun 2018. World #QuranHour
juga telah diadakan di 300 lokasi di 70 buah negara membawa gelombang perubahan
dengan al-Quran dari Malaysia ke seluruh dunia.

Merujuk kepada misi Surah Al-Kahfi pada tahun ini, Dr. Hussamuddin
mengatakan bahawa empat kisah yang ada di dalam surah tersebut sangat relevan
dengan suasana yang sedang dihadapi oleh kita pada hari ini.

“Kisah pemilik dua kebun yang dilanda badai di dalam Surah al-Kahf
pada saya, seolah-olah badai digital yang sedang meranapkan banyak syarikat
media, perbankan dan lain-lain lagi sekarang ini. Ramai yang sombong ketika
kita kaya, banyak harta dan ada ramai pengikut.
Perkara ini perlu dipimpin dengan nilai dari al-Quran” ulas Datuk
Hussamuddin.

Kisah Zulkarnain berkolaborasi membina benteng bersama-sama rakyatnya
di dalam Surah Al-Kahfi pula menurut Datuk Hussamuddin memberi beliau panduan
tentang formula kejayaan dalam berkolaborasi.

“Kita perlu membina dinding di dalam hati ummah agar hati kita
dilindungi dari anasir perosak. Dengan meningkatkan iman dan kembali kepada
al-Quran, Insya-Allah kita akan mampu menguruskan harta, ilmu dan kuasa dengan
lebih baik” kongsi Hussamuddin.

Keinginan untuk melihat perpaduan yang jitu dan kehidupan harmoni dalam
masyarakat juga menyebabkan beliau sering mencetuskan idea yang banyak
menyumbang kepada kecintaan kepada ilmu dan nilai murni sejagat, tanpa mengira
perbezaan agama dan bangsa.

 Sebagaimana tabloid Sinar Harian
yang neutral dalam pelaporannya, beliau juga sentiasa berusaha menterjemahkan
nilai-nilai murni dalam peribadinya di rumah, tempat kerja dan masyarakat.
Impian untuk “Masuk Syurga Sekeluarga” menjadi dorongan kuat bagi beliau
menyumbang kepada ummah melalui pelbagai kebolehan dalam variasi bidang.

Di dalam mengharungi cabaran dunia perniagaan, beliau percaya tiada
panduan yang lebih baik selain merujuk kepada panduan dari al Quran dan
sebagaimana yang telah dicontohkan oleh Rasulullah saw.

Terapi dari al-Quran menumbuhkan kekuatan dalam diri beliau. Contohnya
beliau mengambil inspirasi dari surah An-Nur yang ada menyebut tentang sifat
pohon zaitun yang teguh di pergunungan. Seseorang yang ingin berjaya akan tetap
teguh melawan angin dan badai, kerana semakin tinggi keberadaan seseorang itu,
semakin kuat ujian melanda.

 Sifat-sifat dan pedoman
sebeginilah yang cuba diterap dalam gerakan berinteraksi dengan al Quran (Baca,
Faham, Amal) untuk dihayati oleh masyarakat bagi mewujudkan sebuah masyarakat
yang berbudi dan penyayang, ‘A Nation of Compassion’.

Walaupun sibuk dengan pelbagai tanggungjawab antaranya tugas hakiki
sebagai Pengerusi, Pengarah Urusan Kumpulan dan Penerbit di Kumpulan Media
Karangkraf Sdn Bhd, Pengerusi TV AlHijrah, Universiti Malaysia Kelantan (UMK)
dan terbaharu Pengerusi Raudhah City, sebuah syarikat pemaju perumahan, beliau
tetap istiqamah dalam melestarikan gerakan al-Quran di Malaysia dan ke seluruh
dunia.

Justeru itu tidak hairanlah beliau mendapat perhatian majalah
perniagaan berprestij, International Business Review of National Leaders,
Business & Innovation sehingga terpilih dinamakan sebagai salah seorang
daripada 60 Pemacu Ekonomi Malaysia (60 Drivers of Malaysia’s Economy) oleh
majalah itu dua tahun lepas.

Beliau diletakkan sebaris nama besar ekonomi Malaysia seperti Gabenor
Bank Negara, Datuk Muhammad Ibrahim dan Pengerusi CIMB Group, Dato’ Seri
Mohamed Nazir Abdul Razak (pada masa itu).

Pada tahun 2013, syarikat yang diterajui beliau berjaya mencapai jualan tahunan RM 500 juta. Bagi usahawan yang bermula dari bawah, nama beliau mencanak naik dengan cepat dalam kalangan pemain industri media dan penerbitan negara.

Prinsip hidup yang sering selari dengan ajaran agama serta hala tuju
yang jelas dalam hidupnya menjadikan Dr. Hussamuddin rujukan kepada para
usahawan negara. Ucapan yang memberangsangkan antaranya, “Untuk berjaya, bukan
sekadar menjadi pengikut, tapi kita perlu jadi ‘game changer’ menjadi lampu
suluh para usahawan melakar masa depan mereka dalam mengejar impian.


PENDEPOSIT TH DINASIHAT BERWASPADA TAKTIK SINDIKET PANGGILAN PALSU

KUALA LUMPUR: Lembaga Tabung Haji (TH) menasihatkan pendepositnya agar tidak mudah percaya dengan taktik sindiket panggilan telefon dari pihak tidak dikenali berhubung transaksi pemindahan wang.

Pemangku Pengarah Eksekutif Operasi TH Mohamad Ameen Abdul Wahab berkata pihaknya tidak pernah menghubungi pendeposit bagi sebarang tujuan transaksi pemindahan wang.

“TH mengambil maklum akan kenyataan Polis Diraja Malaysia (PDRM) berkaitan taktik baharu sindiket ‘Macau Scam’ yang melibatkan pengeluaran wang daripada akaun pendeposit TH yang dihubungkan dengan akaun bank-bank konvensional.

“Pengeluaran tunai hanya boleh dilakukan di kaunter TH melalui pengesahan identiti, perbankan internet pula dikawal dengan kata laluan dan Transaction Authorisation Code (TAC) serta Automated Teller Machine (ATM) bank-bank rakan strategik TH dikawal dengan Postal Index Number (PIN),” katanya dalam kenyataan hari ini.

Beliau menjelaskan, pendeposit juga boleh mengehadkan jumlah pindahan harian melalui perbankan internet bank-bank rakan strategik TH serta membuat semakan penyata akaun secara berkala melalui aplikasi Tabung Haji Online (THiJARI).

“Selain itu, pengeluaran tunai daripada akaun TH juga tidak boleh dilakukan melalui platform THiJARI dan peraturan pengeluaran atau pindahan wang juga tidak boleh dilaksanakan melalui panggilan telefon.

“Arahan pindahan telegrafik di kaunter pula hanya boleh dibuat dari akaun TH ke akaun milik sendiri sahaja. Oleh itu, wang di dalam TH sememangnya selamat,” katanya.

TH komited untuk terus memberi peringatan dan nasihat berkaitan perkara ini kepada para pendeposit di platform-platform komunikasi rasmi TH. Untuk sebarang nasihat atau pertanyaan lanjut, boleh berhubung dengan THCC di talian 03-6207 1919. – AlHijrah Online


COVID-19: TIGA LAGI SEKOLAH DITUTUP DI PERAK

IPOH: Tiga lagi sekolah di Perak ditutup selama tujuh hari bermula hari ini berikutan terdapat kes positif COVID-19 dalam kalangan warganya.

Sekolah terlibat adalah Sekolah Menengah Kebangsaan (SMK) Aminuddin Baki dan Sekolah Kebangsaan (SK) Klebang Jaya masing-masing di Chemor, Ipoh manakala SK Tanah Kebun di Parit Buntar.

Jabatan Pendidikan Negeri (JPN) menerusi satu surat rasmi memaklumkan penutupan tersebut bermula 19 sehingga 25 Oktober ini.

Ia bagi membolehkan kerja-kerja pembersihan dan disinfeksi dapat dijalankan selari dengan arahan dikeluarkan Majlis Keselamatan Negara (MKN).

Penutupan terbabit menjadikan keseluruhan 10 sekolah dilaporkan ditutup di Perak sejak gelombang ketiga COVID-19 melanda negara, September lalu.

Sebelum ini, tujuh sekolah yang tutup ialah Sekolah Menengah Kebangsaan (SMK) Edward VII, SMK (P) Treacher Methodist, SMK Bukit Jana, Sekolah Kebangsaan (SK) Taman Jana, SK Convent Kota dan SK Ulu Mengkuang dalam daerah Larut Matang Selama.

Sebuah lagi sekolah adalag SK Lekir di Batu 8 dekat Sitiawan. — AlHijrah Online / Hamimah Hamid


MAIS AGIH 1,500 MAHABBAH FACE SHIELD KEPADA PETUGAS BARISAN DEPAN

KUALA LUMPUR: Majlis Agama Islam Selangor (MAIS) bersama anak syarikatnya Yayasan Islam Darul Ehsan (YIDE) hari ini mengedarkan 1,500 Mahabbah Face Shield kepada petugas frontliner di Hospital dan Pejabat Kesihatan Daerah di Selangor.

Fasiliti kesihatan terbabit adalah Hospital Selayang, Hospital Banting, Hospital Kajang dan Pejabat Kesihatan Daerah (PKD) Hulu Langat.

Setiausaha MAIS, Dr Ahmad Shahir Mahktar berkata, setiap fasiliti kesihatan itu menerima 375 Face Shield yang amat diperlukan sekarang dalam usaha mereka mencegah penularan wabak Covid-19.

Beliau berkata Face Shield diedarkan itu adalah hasil buatan tangan anak-anak yatim di Selangor.

“Alhamdulillah, sebanyak 1,500 Face Shield dihasilkan hasil kerja tangan anak-anak yatim dan ia berjaya diedarkan kepada hospital yang amat memerlukan. Terima kasih kepada YIDE dan semua pihak yang turut sama membantu dalam pelaksanaan usaha ini,” katanya dalam kenyataan di sini hari ini.

Hadir sama anggota MAIS, Dr Farid Ravi Abdullah yang turut membuat penyerahan Face Shield di Hospital Kajang dan PKD Hulu Langat.

“Diharapkan dengan penyerahan ini dapat membantu sedikit sebanyak petugas-petugas barisan hadapan terutama di Hospital dan Pejabat Kesihatan Daerah dalam memerangi Covid19. Terima kasih kepada penyumbang Tabung Prihatin Covid-19 MAIS,” kata Dr Ahmad Shahir. — AlHijrah Online


SPM 2019: PENCAPAIAN LEBIH BAIK, GPN 4.86 PENCAPAIAN LEBIH BAIK

PUTRAJAYA: Pencapaian calon Sijil Pelajaran Malaysia bagi tahun 2019 adalah lebih baik berbanding tahun sebelumnya, dengan Gred Purata Nasional (GPN) yang dicatatkan bagi tahun 2019 adalah 4.86 berbanding 4.89 pada 2018.

Ketua Pengarah Pelajaran Dr Habibah Abdul Rahim berkata, 8,876 calon atau 2.28 peratus calon memperoleh keputusan cemerlang gred A+, A dan A- dalam semua matapelajaran berbanding 8,436 calon atau 2.15 peratus pada 2018.

Pada tahun 2019, peratus calon yang layak menerima sijil SPM meningkat sebanyak 0.33 peratus iaitu 86.72 peratus (337,773 calon) berbanding 86.39 peratus (338,350 calon) pada 2018, katanya.

“Bilangan calon yang mendapat keputusan sekurang-kurangnya lima kepujian termasuk Bahasa Melayu dan lulus Sejarah adalah 246,645 calon,”  katanya ketika pengumuman analisis keputusan Sijil Pelajaran Malaysia 2019 di Kementerian Pendidikan di sini, hari ini.

Nilai GPN yang lebih kecil menunjukkan pencapaian calon yang lebih baik.

Trend GPN pada 2015 ialah 5.08, 2016 (5.05) dan 2017 (4.90).

Pada tahun 2019, seramai 389,498 calon telah menduduki peperiksaan SPM.

Habibah berkata pada 2019, seramai 307,445 calon atau 78.93 peratus telah menguasai dua bahasa iaitu sekurang-kurangnya lulus mata pelajaran bahasa Melayu dan bahasa Inggeris.

Mengenai pencapaian mengikut lokasi, beliau berkata pencapaian calon SPM di bandar dan di luar bandar meningkat pada 2019.

“Namun, pencapaian calon di bandar adalah lebih baik daripada calon di luar bandar. Perbezaan ini menyebabkan jurang pencapaian antara bandar dan luar bandar bertambah 0.01 pada 2019 berbanding 2018,” katanya.

Mengenai prestasi mata pelajaran, Habibah berkata keputusan peperiksaan SPM 2019 menunjukkan sebanyak 48 dari 83 mata pelajaran mencatatkan peningkatan prestasi manakala 27 mata pelajaran mencatatkan penurunan.

Habibah berkata, tiga mata pelajaran teras iaitu Bahasa Melayu, Bahasa Inggeris dan Pendidikan Moral menunjukkan peningkatan prestasi manakala mata pelajaran teras yang lain iaitu Pendidikan Islam, Sejarah, Matematik dan Sains mencatatkan penurunan.

“Prestasi Bahasa Inggeris menunjukkan peningkatan yang tertinggi sebanyak 0.17 peratus manakala Sains menunjukkan penurunan tertinggi iaitu sebanyak 0.14 peratus,” katanya.

Mengenai calon berkeperluan khas, Habibah berkata seramai 16 calon berjaya memperoleh gred A dalam semua mata pelajaran yang diduduki.

Habibah berkata, 1,402 calon berkeperluan khas telah menduduki SPM 2019 dan daripada jumlah itu, 61.34 peratus atau 860 calon layak dianugerahkan sijil SPM.

“Hal ini menunjukkan bahawa semua calon yang menduduki peperiksaan SPM berpeluang memperoleh kejayaan,” katanya.

Mengenai keupayaan calon menjawab soalan Kemahiran Berfikir Aras Tinggi (KBAT), Habibah berkata secara keseluruhan, 56 peratus calon SPM 2019 telah menguasai KBAT dengan baik berbanding 61.1 peratus calon pada tahun 2018

Ditanya mengenai perbezaan jumlah calon yang mendaftar bagi SPM 2019 iaitu 416,416 calon berbanding calon yang menduduki iaitu seramai 389,498 calon, Habibah berkata ia disebabkan terdapat calon yang tidak hadir.

Kepada soalan negeri mana yang mencatatkan keputusan SPM 2019 terbaik, beliau berkata Kementerian Pendidikan tidak memberi tumpuan kepada pencapaian berdasarkan negeri tetapi pencapaian calon itu sendiri. — BERNAMA


Ambil iktibar kejadian bom di Sri Lanka, kata Yadim

PUTRAJAYA, 23 April – Yayasan
Dakwah Islamiah Malaysia (Yadim) mengajak seluruh rakyat Malaysia mengambil
iktibar daripada kejadian pengeboman di tempat ibadah di Sri Lanka pada Sabtu
lepas, tentang pentingnya keharmonian dan kedamaian dikekalkan di negara ini.

Yang Dipertua Yadim, Nik Omar Nik Abdul Aziz dalam kenyataan hari ini berkata, perbuatan ganas mengambil nyawa seseorang secara individu atau kumpulan khususnya orang awam yang tidak berdosa harus dikutuk sekeras-kerasnya oleh umat Islam sebagaimana digariskan dalam maqasid syariah. ”Atas apa alasan sekalipun, keganasan tetap dianggap sebagai satu perbuatan yang tidak berperikemanusiaan,” katanya.

Nik Omar berkata berkata Islam
mengajarkan kepada umatnya untuk bersama-sama menjaga ketenangan, kedamaian,
dan kebahagiaan hidup bermasyarakat.

“Kejadian itu melambangkan nilai
kemanusiaan yang semakin pudar dan golongan berkenaan sebenarnya terpengaruh
dengan fahaman ekstrem,” katanya.

Sekurang-kurangnya 290 orang maut
manakala lebih 500 lagi cedera dalam beberapa siri pengeboman yang menyasarkan
gereja serta hotel mewah di tiga bandar di Sri Lanka pada Hari Easter.

Tiada kumpulan mengaku
bertanggungjawab setakat ini. – Sinar Harian


AIDILADHA: SELANGOR UMUM CUTI TAMBAHAN PADA JUMAAT 30 JUN

SHAH ALAM: Kerajaan Selangor memberikan cuti tambahan pada Jumaat 30 Jun kepada penjawat awam di negeri itu sempena Hari Raya Aidiladha yang jatuh pada Khamis 29 Jun.

Setiausaha Kerajaan Negeri Selangor Datuk Haris Kasim berkata, kemudahan cuti tambahan itu khusus kepada semua penjawat awam di Jabatan dan Agensi Kerajaan Negeri dan Pihak Berkuasa Tempatan Negeri sahaja.

“Walaubagaimanapun, Badan Berkanun, Anak Syarikat Kerajaan Negeri dan pihak Swasta adalah tidak tertakluk kepada arahan ini dan terpulang kepada majikan masing-masing selaras dengan Akta Kerja 1955 ( Akta 265).

“Cuti tambahan itu selaras dengan Akta Hari Kelepasan 1951 (Akta 369), katanya dalam satu kenyataan hari ini. –AlHijrah Online


SATU MAUT, DUA CEDERA RINGAN AKIBAT DIPANAH PETIR KETIKA MEMIKAT BURUNG

KUALA TERENGGANU: Seorang lelaki maut manakala dua lagi cedera ringan selepas dipanah petir ketika sedang memikat burung di kawasan tanah lapang di Kampung Padang Tanjung, Marang, dekat sini, hari ini.

Mangsa, Mohd Hassan Mohd Rani, 38, disahkan maut di tempat kejadian manakala dua lagi rakannya Mohamad Fadilah Jusoh, 37, dan Abdul Hisyam Muhamad dilaporkan cedera ringan.

Ketua Polis Daerah Marang, DSP Mohd Zain Mat Dris berkata pihaknya menerima panggilan berhubung kejadian itu daripada MERS999 pada jam 7 malam tadi.

“Kejadian dilaporkan berlaku di kawasan tanah lapang di kampung berkenaan pada jam 6 petang tadi. Sewaktu kejadian ketiga-tiga mangsa dikatakan sedang memikat burung.”

“Setelah itu, hujan lebat bersama ribut petir telah berlaku di lokasi. Mereka kemudian pergi berlindung di bawah sebatang pokok di kawasan berhampiran sebelum tiba-tiba Mohd Hassan dipanah petir,” katanya dalam kenyataan malam ini.

Menurutnya, Mohamad Fadilah dan Abdul Hisyam yang berada berdekatan dengan Mohd Hassan turut terkena tempias panahan petir tersebut.

“Mayat mangsa dibawa ke Hospital Sultanah Nur Zahirah, Kuala Terengganu untuk bedah siasat manakala dua rakannya mendapat rawatan di hospital sama. Kes diklasifikasikan sebagai mati mengejut,” katanya.–AlHijrah Online


PERTINGKAT SILIBUS KAFA UNTUK GENERASI AKAN DATANG

SANDAKAN: Kerajaan akan memastikan silibus Kelas Al-Quran dan Fardhu Ain (KAFA) akan dipertingkatkan dari semasa ke semasa.

Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Albakri berkata langkah itu adalah untuk mempersiapkan anak-anak generasi Islam dalam mendepani cabaran di masa hadapan.

“Dalam masa yang sama, kebajikan 35,000 para guru KAFA juga akan sentiasa diberi perhatian untuk penambahbaikan oleh Jabatan Kemajuan Islam Malaysia (JAKIM),” katanya.

Zulkifli berkata demikian menerusi ciapan di Twitter rasminya selepas merasmikan Anugerah Kecemerlangan Ujian Penilaian Kelas KAFA (UPKK) 2019 Peringkat Daerah Sandakan di Hotel Pavillion, Sandakan.

Turut hadir Pengarah JAKIM Sabah, Norjeli Dais dan Pengarah Bahagian Pendidikan JAKIM, Hashim Salleh. — AlHijrah Online


Wanita Palestin mangsa terbaru Zionis

RAMALLAH, 31 Januari – Tentera
Israel menembak mati seorang wanita Palestin di pos pemeriksaan Al-Zaayim
berhampiran pintu masuk ke penempatan haram Maale Adumin di timur Baitulmaqdis,
semalam.

Sinar Online memetik media
tempatan melaporkan, tentera Israel melepaskan tembakan selepas wanita terbabit
berlari sambil memegang pisau ke arah mereka.

Jurucakap polis Israel dalam
kenyataannya berkata, wanita tersebut didakwa cuba menikam salah seorang
anggota keselamatan yang ditempatkan di pos pemeriksaan berkenaan.

Wanita Palestin tersebut cedera
parah dan meninggal dunia beberapa minit selepas ditembak.

Tiada kecederaan dilaporkan dalam
kalangan tentera Israel.

Pesuruhjaya polis Israel, Yoran
Halevi yang melawat lokasi kejadian berkata, pihaknya sedang menyiasat motif
dan dari mana wanita terbabit datang sambil menegaskan kawalan keselamatan di
kawasan tersebut telah ditingkatkan.


ISU JUAL MYKAD: HADKAN TEMPOH PEGAWAI BERISIKO TINGGI

KUALA LUMPUR: Hadkan tempoh penempatan
pegawai berisiko tinggi bagi mengelakkan isu penjualan dan penipuan sijil
kelahiran dan kad pengenalan (MyKad) berulang.

Itu langkah jangka pendek dicadangkan
Persatuan Fraud Bertauliah Malaysia bagi mengatasi isu penjualan dokumen
kewarganegaraan yang menggemparkan negara.

Presidennya, Datuk Akhbar Satar yang
juga penganalisis jenayah berkata, hanya dengan cara itu isu terbabit boleh
diatasi.

Ini kerana isu membabitkan ketirisan
sistem pengeluaran sijil kelahiran dan MyKad itu berpunca daripada integriti
individu terbabit yang tidak amanah dan tamak.

“Jika baiki sistem tapi “handler” (individu yang diamanahkan) tiada integriti masalah akan terus berlaku.

“Kita kena pastikan “highrisk post” tidak terlalu lama, mungkin dihadkan satu hingga dua tahun,” kata Akhbar ketika ditemubual secara langsung Berita TV AlHijrah semalam.

Minggu lalu, negara digemparkan dengan penahanan 20 individu, termasuk pegawai Jabatan Pendaftaran Negara (JPN) kerana disyaki terlibat dalam pengeluaran sijil kelahiran dan MyKad secara penipuan.

Susulan pendedahan itu, Penolong Pengarah JPN Pulau Pinang dan lima individu termasuk seorang bergelar Datuk didakwa di Mahkamah Sesyen Pulau Pinang pada Khamis lalu atas 32 pertuduhan berhubung sindiket pengeluaran dan penjualan sijil kelahiran serta kad pengenalan secara tidak sah kepada warga asing.

Menteri Dalam Negeri, Tan Sri Muhyiddin
Yassin dilaporkan berkata kerajaan tidak akan berkompromi degan mana-mana pihak
bersubahat secara langsung atau tidak langsung dalam isu penjualan sijil
kelahiran dan MyKad.

Mengulas lanjut, Akhbar berkata pegawai pemantau
bagi pegawai berisiko terbabit juga seharusnya terdiri daripada individu berintegriti
tinggi.

“Pegawai kena bersih, lebih putih dari putih,” katanya kepada Wan Kamaruddin Wan Ibrahim dalam berita jam 8 malam itu.

Akhbar menegaskan isu itu adalah isu
besar yang memerlukan tindakan segera kerana membawa impikasi langsung kepada
masalah sosial, ekonomi dan masa depan negara.

“Kalau tidak kawal ia akan merosakkan imej negara,” katanya memberikan contoh bagaimana kemasukan sebilangan wanita warga China yang terbabit dengan aktiviti pelacuran di ibu negara.

MyKad ini dikatakan dijual di antara RM5,000 hingga RM10,000 setiap satu kepada warga asing menunjukkan betapa bernilainya ia kepada warga asing yang mahukan kewarganegaraan segera.

Bagaimanapun, taktik sindiket itu terbongkar apabila Jabatan Imigresen berjaya mengesan seorang warga asing yang memiliki dokumen itu tetapi gagal berbahasa Malaysia. – AlHijrah Online/ Syed Azwan Syed Ali


TIADA KES JANGKITAN COVID-19 DI ALPINIA BANDAR PUTRA – JKNJ

JOHOR BAHRU: Jabatan Kesihatan Negeri Johor (JKNJ) menafikan ada mengeluarkan kenyataan melarang penggunaan padang permainan di kawasan perumahan Alpinia di Bandar Putra dekat Kulai berikutan penularan virus COVID-19.

JKNJ menerusi kenyataan yang dimuat naik dalam laman Facebook memaklumkan tiada sebarang kes jangkitan COVID-19 yang dikesan berlaku di kawasan perumahan itu setakat ini.

“Penduduk dinasihatkan supaya tidak mengeluarkan sebarang nasihat COVID-19 tanpa mendapat maklumat yang sahih dari pihak kesihatan sehingga menimbulkan situasi panik atau kebimbangan dalam kalangan penduduk dan menyukarkan pihak kesihatan menjalankan tugas dengan tenang,” kata kenyataan itu.

Sebelum ini tular di media sosial notis pemberitahuan daripada Persatuan Penduduk Alpinia Bandar Putra Kulai yang memaklumkan terdapat kes jangkitan Covid-19 berdekatan kawasan perumahan itu.

Sehubungan itu surat itu meminta penduduk supaya mematuhi langkah-langkah keselamatan antaranya mengelak kawasan padang dan taman permainan kanak-kanak sehingga diberitahu dan menangguhkan aktiviti keramaian.

Berikutan itu juga JKNJ menasihat pihak komuniti supaya melaporkan kepada Pejabat Kesihatan Daerah yang terdekat sekiranya terdapat keraguan berkaitan dengan COVID-19 bagi mendapatkan kepastian yang jelas tentang  penyakit itu. — BERNAMA


KERAJAAN SETUJU BERI ‘GANJARAN’ SEMPENA HARI PEKERJA 2022

KUALA LUMPUR: Sebagai pengiktirafan dan penghargaan kepada golongan pekerja dalam menjana kemajuan negara, kerajaan bersetuju memberi ‘ganjaran’ sempena sambutan Hari Pekerja 2022 bertemakan “Pekerja Tonggak Keluarga Malaysia Dalam Pemulihan Negara”.

Perdana Menteri Datuk Seri Ismail Sabri Yaakob berkata hadiah itu termasuk kerajaan akan menanggung 80 peratus jumlah caruman individu bekerja sendiri menerusi Skim Keselamatan Sosial Pekerjaan Sendiri di bawah Pertubuhan Keselamatan Sosial (Perkeso) dengan sasaran sekurang-kurangnya sejuta ahli Keluarga Malaysia mendapat manfaat itu.

Selain itu, melalui Program Pembiayaan Insurans Kenderaan Keluarga Malaysia atau MyEzyCover.com yang diperkenalkan mulai hari ini (1 Mei), penjawat awam akan ditawarkan pakej pembiayaan secara ansuran sehingga 10 bulan tanpa sebarang caj faedah dan skim akan diperluaskan kepada sektor swasta.

“Program ini akan dilaksanakan Kementerian Sumber Manusia dengan kerjasama Perkeso dan Angkatan Koperasi Kebangsaan Malaysia Berhad (ANGKASA),” katanya dalam ucapan khas sempena Hari Pekerja 2022 yang disiarkan secara langsung di TV1, hari ini.

Ismail Sabri berkata gaji minimum RM1,500 yang berkuat kuasa hari ini pula merupakan hadiah kepada golongan pekerja atas dedikasi tanpa jemu dalam membangunkan ekonomi negara.

Perdana Menteri berkata kerajaan juga bersetuju mewajibkan penyediaan taska di tempat kerja bagi sektor awam kerajaan Persekutuan, kerajaan negeri dan badan berkanun sebelum diperluaskan ke sektor swasta.

Beliau berkata kerajaan telah menyediakan geran tahunan sebanyak RM10 juta pada 2019 dan RM30 juta sejak 2020 bagi inisiatif berkenaan, sekali gus memberi kelegaan kepada pekerja yang mempunyai anak kecil.

Selain itu, Perdana Menteri berkata pembukaan semula sempadan negara memberi ruang kepada pengambilan semula tenaga kerja asing dalam sektor tertentu terutama sektor 3D (kotor, bahaya dan sukar) namun tindakan itu bukan berhasrat membelakangkan pekerja tempatan.

Ismail Sabri berkata satu mekanisme komprehensif akan dirangka untuk mengurangkan kebergantungan terhadap pekerja asing supaya warga tempatan diberi keutamaan terlebih dahulu.

“Kementerian Sumber Manusia telah diminta supaya meneliti dan mengkaji aspek ini agar pekerja tempatan mendapat manfaat dengan menambah baik kadar gaji, pakej pekerjaan dan kemajuan kerjaya,” katanya.

Ismail Sabri berkata kerajaan juga meratifikasi Protokol 29 Pertubuhan Buruh Antarabangsa (ILO) sebagai bukti komitmen menghapuskan buruh paksa di Malaysia, sekali gus memastikan produk dan barangan negara tidak lagi dikenakan sekatan masuk ke pasaran antarabangsa kerana didakwa menggunakan buruh paksa.

Sementara itu, Perdana Menteri berkata kerajaan juga melancarkan portal UPSkills Malaysia untuk pekerja meningkatkan kemahiran dan menjadikannya pusat rujukan tunggal yang menghimpunkan maklumat 6,143 penyedia latihan meliputi 35 bidang kemahiran.

Selain itu, katanya pelbagai inisiatif telah dilaksanakan bagi memastikan Keluarga Malaysia dapat meneruskan kehidupan antaranya Program Subsidi Upah (PSU) yang membantu lebih 350,000 majikan di seluruh negara dengan peruntukan RM20.34 bilion selain berjaya mengekalkan 2.95 juta individu dalam sektor pekerjaan.

Menurutnya, kerajaan juga telah meningkatkan had siling gaji bulanan diinsuranskan daripada RM4,000 kepada RM5,000 yang memanfaatkan sembilan juta pekerja khususnya pencarum Perkeso di seluruh negara.

“Kerajaan yakin warga pekerja Keluarga Malaysia akan kekal berdaya tahan dan terus menjadi rakan strategik dalam membangunkan ekonomi negara.

“Sekali lagi, saya ingin merakamkan setinggi-tinggi penghargaan dan mengucapkan Selamat Hari Pekerja kepada semua pekerja, pemimpin dan ahli kesatuan-kesatuan sekerja yang ada di negara ini,” katanya yang turut mengucapkan Selamat Hari Raya Aidilifitri kepada seluruh Keluarga Malaysia. –AlHijrah Online


KEPALA AIR BERLAKU LAGI DI SUNGAI IBOI

BALING: Penduduk Kampung Iboi dekat Kupang dikejutkan sekali lagi dengan kejadian kepala air dari Gunung Inas, hari ini.

Kejadian kira-kira jam 3.30 petang mencetuskan panik apabila air deras turut melimpah ke atas Jambatan Bailey.

Ketua Polis Daerah Baling, Superintendan Shamsudin Mamat berkata, hujan lebat hampir satu jam mengakibatkan air mengalir dengan laju.

Namun katanya, kejadian kali ini tidak seperti kejadian kepala air dan banjir lumpur yang berlaku pada 4 Julai lalu yang membawa bongkahan kayu dan ranting pokok.

Ketika kejadian petang tadi tiga mangsa dari satu keluarga yang tinggal berhampiran sungai telah diarahkan keluar dari rumah untuk keselamatan.

Menurut Shamsudin, pasukan mencari dan menyelamat (SAR) terdiri daripada Polis Diraja Malaysia (PDRM) Jabatan Bomba dan Penyelamat (JBPM) dan Angkatan Pertahanan Awam (APM) diletakkan bagi memantau keadaan air dan penduduk.

Beliau mengingatkan orang awam supaya tidak berada dekat dengan tebing sungai kerana boleh membahayakan keselamatan mereka.

“Orang ramai tidak digalakkan berhenti dan mengambil gambar di tebing sungai untuk tengok air melimpah.

“Kita bimbang berlaku kejadian tidak diingini yang membahayakan nyawa mereka,” katanya.

Kejadian kepala air dan banjir lumpur pada 4 Julai lalu mengorbankan tiga nyawa dari satu keluarga.

Ia juga mengakibatkan sejumlah rumah dihanyutkan arus dan sejumlah besar terjejas akibat dimasuki air dan lumpur. – AlHijrah Online


ELAUN KAFA NAIK RM100, BANTUAN ONE-OFF RM500 IMAM, BILAL

KUALA LUMPUR : Elaun Guru Kelas Al-Quran dan Fardhu Ain (KAFA) dinaikkan sebanyak RM100 sebulan kepada 33,200 guru KAFA seluruh negara.

Menteri Kewangan, Lim Guan Eng berkata kenaikan elaun itu membabitkan peruntukan tambahan RM46 juta.

Beliau berkata kerajaan turut mencadangkan bantuan khas secara one-off sebanyak RM500 kepada setiap imam, bilal, penjaga masjid dan guru takmir.

“Kerajaan turut memperuntukkan RM10 juta kepada Jabatan Kemajuan Islam Malaysia (JAKIM) untuk inisiatif Rahmatan Lil-Alamin bertujuan membangunkan pemahaman Maqasid Syariah melalui beberapa program pemerkasaan dan perbincangan.

“Kerajaan akan terus menegakkan kedudukan agama Islam sebagai agama Persekutuan sebagaimana yang diperuntukkan dalam Perlembagaan Persekutuan,” katanya dalam pembentangan Belanjawan 2020 di Dewan Rakyat hari ini.

Peruntukan bagi hal ehwal Islam di bawah Jabatan Perdana Menteri juga ditingkatkan kepada RM1.3 bilion berbanding RM1.2 bilion peruntukan sebelum ini. — AlHijrah Online


KDN RAMPAS ALAT MAINAN SEKS BERNILAI RM1.1 JUTA

BUTTERWORTH: Bahagian Penguatkuasaan dan Kawalan (PKK) Kementerian Dalam Negeri (KDN) merampas 22,926 pelbagai alat mainan seks bernilai RM1.1 juta dalam serbuan di sebuah gudang di Bukit Mertajam, dekat sini pada 15 Feb lepas.

Setiausaha Bahagian PKK KDN, Nik Yusaimi Yussof berkata pihaknya menjalankan serbuan menerusi Ops Maya di gudang itu pada 12 tengah hari, hasil risikan dan intipan yang dijalankan penguatkuasanya sejak beberapa minggu sebelum itu.

“Semasa serbuan itu, terdapat seorang wanita berusia 29 tahun yang mengaku semua alat mainan seks di gudang berkenaan adalah untuk perniagaannya yang dijalankan sejak tahun lepas, dan kami telah  menahannya bagi membantu siasatan kes itu.

“Dalam serbuan itu, kami merampas patung seks, pelbagai alat kemaluan lelaki dan wanita, vibrator, serta lain-lain alat mainan seks yang dilarang di negara ini. Berdasarkan siasatan, semua alat seks mainan tersebut dibawa masuk dari China,” katanya pada sidang media di sini hari ini.

Nik Yusaimi berkata semua alat mainan seks yang dirampas itu didapati adalah bagi jualan menerusi dalam talian terutama platform e-dagang dengan harga antara RM70 hingga RM450 mengikut jenis alat berkenaan.

“Wanita itu dipercayai mampu mengaut keuntungan sehingga dua kali ganda daripada nilai barangan berkenaan, dan kami percaya terdapat beberapa premis lain di negeri ini turut menjalankan kegiatan menjual alat mainan seks secara dalam talian, namun bukan secara terus di kedai,” katanya.

Beliau berkata kes itu disiasat menurut Seksyen 7(1) Akta Mesin Cetak dan Penerbitan 1984 kerana memudaratkan kemoralan dan Seksyen 292(a) Kanun Keseksaan iaitu mengedar atau menjual barang-barang lucah.–AlHijrah Online


PENGELUARAN KWSP ‘SUKA-SUKA’ WAJIB BAYAR ZAKAT

KUALA LUMPUR: Pembayaran zakat Kumpulan Wang Simpanan Pekerja (KWSP) sebanyak 2.5 peratus adalah wajib ke atas individu yang membuat pengeluaran KWSP berjumlah RM10,000 seperti yang dibenarkan kerajaan bermula 1 April nanti.

Pengurus Unit Kanan Syariah & Antarabangsa, Pusat Pungutan Zakat Majlis Agama Islam Wilayah Persekutuan (PPZ-MAIWP), Ahmad Husni Abd Rahman berkata pembayaran di bawah zakat harta itu adalah dituntut hanya bagi individu yang membuat pengeluaran secara suka-suka tanpa ada bebanan dan masalah kewangan.

“Bagi individu yang tidak menghadapi sebarang masalah dari sudut bebanan kewangan, hutang, ekonomi dan seumpamanya, maka bagi mereka ini diwajibkan untuk membayar zakat daripada pengeluaran KWSP yang telah dibuat,” katanya kepada Berita AlHijrah.

Sementara itu beliau menjelaskan pembayaran zakat adalah tidak wajib bagi individu yang membuat pengeluaran wang tersebut atas keperluan sumber pendapatan yang mendesak.

“Jika pengeluaran dibuat oleh individu terbabit melibatkan pengeluaran untuk meneruskan kehidupan ataupun disebabkan oleh desakan ekonomi dan seumpamanya, maka pengeluaran yang sebegini tidak dikenakan zakat,” katanya.

Ujar beliau, antara syarat pengecualian ialah, individu yang berdepan masalah pendapatan dan menggunakan wang tersebut untuk meneruskan kehidupan, golongan yang masih mempunyai hutang yang perlu dilangsaikan dengan segera, serta pengeluaran yang digunakan untuk keperluan-keperluan asas atau mustahak seperti perubatan, pendidikan, dan seumpamanya. –AlHijrah Online


TIGA PEKERJA BANK CEDERA POLIS BANTUAN TERLEPAS TEMBAKAN

JASIN: Tiga pekerja bank termasuk seorang pengawal keselamatan cedera ringan selepas seorang polis bantuan terlepas tembakan di lobi premis berkenaan di sini hari ini.

Ketua Polis Daerah Jasin DSP Ahmad Jamil Radzi berkata dalam kejadian pada 12.55 tengah hari itu, polis bantuan berusia 59 tahun yang bekerja di sebuah syarikat multinasional, terlepas tembakan daripada senapang jenis ‘Winchester’ dipercayai atas kecuaian sendiri.

Beliau berkata berdasarkan maklumat, polis bantuan yang berpengalaman 13 tahun dalam bidang berkenaan datang ke bank tersebut untuk mengiringi pekerja syarikatnya menguruskan gaji pekerja.

“Sebelum kejadian, tali senapang suspek tergantung pada bahunya, manakala muncung senjata api itu menghala ke arah lantai.

“Namun, ketika sedang membetulkan kedudukan senjata api itu jarinya tertarik picu senapang sebelum terlepas tembakan,” katanya dalam kenyataan di sini hari ini.

Ahmad Jamil berkata peluru yang terkena lantai menyebabkan lantai mozek tersebut pecah dan serpihannya mengenai pengawal keselamatan serta dua pekerja wanita bank itu.

“Pengawal keselamatan berusia 25 tahun itu mengalami luka kecil pada telinga sebelah kanan, manakala dua pekerja wanita masing-masing berusia 46 dan 28 tahun luka kecil di paha dan betis kaki kiri,” katanya.

Menurutnya polis bantuan tersebut ditahan untuk membantu siasatan di bawah Seksyen 39 Akta Senjata 1960, manakala senapang dan satu kelongsong peluru dirampas.–AlHijrah Online


‘MUSANG KING BERENDAM’ MENU ISTIMEWA KAMPUNG CHUCHUH PUTERI

KUALA KRAI: Keenakan rasa durian Musang King menyaksikan buah tropika yang berasal dari Asia Tenggara itu sentiasa mendapat permintaan tinggi setiap tiba musimnya.

Melihat kepada potensi raja buah itu, pembuat kuih tradisional Siti Khazanah Mohd Nordin, tampil mencipta kelainan apabila mula menghasilkan kuih ‘Musang King berendam’ sejak bulan puasa tahun lepas.

Bercakap kepada Bernama, Siti Khazanah berkata idea menghasilkan juadah unik itu tercetus hasil inspirasi dari kuih badak berendam.

“Jika badak berendam menggunakan inti kacang merah, resipi saya ini dihasilkan menggunakan isi Musang King sebagai intinya.

“Selain bahagian inti, saya turut meletakkan isi durian Musang King dalam kuah juadah ini,” katanya ketika ditemui di Kampung Chuchuh Puteri, di sini hari ini.

Bercerita lanjut, wanita berusia 52 tahun itu  berkata kuih berkenaan sangat mudah disediakan, tambahan pula bahan-bahan digunakan mudah serta murah untuk diperolehi.

“Proses menghasilkan kuih ini mempunyai tiga peringkat. Langkah pertama isi durian Musang King akan dimasak sehingga kering sebelum dibentukkan bujur atau bulat.

“Langkah kedua tepung pulut dibancuh bersama air dan diuli hingga sebati, seterusnya dimasak menggunakan air panas, kemudian dibentuk menjadi bulat dalam saiz besar,” katanya yang turut mengusahakan kebun durian Musang King seluas 16 hektar,

Menurutnya, proses ketiga diteruskan untuk menyediakan kuah kuih tersebut menggunakan bahan utama iaitu santan, gula melaka dan daun pandan.

“Setelah kuah siap dimasak, cara menghidangnya ialah curahkan kuah yang banyak ke atas tepung dibentuk bulat sebab itulah namanya diberikan Musang King berendam,” katanya.

Siti Khazanah berkata kuih ciptaannya itu dijual pada harga RM5 untuk satu bekas yang mempunyai tiga biji Musang King berendam.

“Pada sambutan Ramadan kali ini, saya sudah mula menerima hampir 100 tempahan daripada sekitar Chuchuh Puteri,” katanya.–AlHijrah Online


HIS, Akademi Halal menterai MoA pembangunan modal industri halal

KUALA LUMPUR, 5 April – Halal International Selangor (HIS) bersedia menjadi pusat latihan utama bagi latihan dan pendidikan halal secara bersemuka dan dalam talian.

Ia susulan daripada pemeteraian Memorandum Perjanjian (MoA)
antara HIS dan Akademi Halal di sini hari ini bersempena Pameran Halal
Antarabangsa Malaysia (MIHAS) 2019.

“Kerjasama ini membuktikan satu langkah sinergistik untuk
kebaikan industri halal dengan cara menyokong sepenuhnya peranan Jabatan
Kemajuan Islam Malaysia (Jakim) menerusi perkembangan pengetahuan yang
dipermudahkan bagi memajukan profesional halal bertaraf dunia,“ kata Ketua
Pegawai Operasi HIS Zulkarnine Shah Zainal Abidin.

MoA itu menyatakan bahawa latihan halal bukan sahaja
komprehensif, malah mudah diakses menerusi platform pembelajaran dalam talian
Akademi Halal.

Menurut Zulkarnine, langkah strategik antara HIS dan Akademi
Halal akan menyemarakkan lagi pembangunan modal insan industri halal di
Selangor.

Sinar Harian memetik laporan Bernama menyebutkan HIS ke arah membangunkan profesional halal menerusi Program Kecekapan Teknikal Individu Halal akan melibatkan 40 modul untuk menghasilkan profesional yang holistik bagi memajukan industri halal pada masa depan.

Zulkarnine berkata kerjasama itu akan meningkatkan lagi usaha untuk meletakkan Selangor sebagai peneraju industri halal.

“Kami percaya MoA ini akan membantu memperkukuh usaha Invest
Selangor dan kerajaan negeri bagi menarik pelabur dari seluruh dunia untuk
melihat Selangor sebagai pemangkin pertumbuhan dan pembangunan dalam industri halal
di rantau ini,” katanya.

Pada majlis menandatangani MoA itu, HIS diwakili Mohamad
Razif Abdul Wahab manakala Khairul Anwar Kamal mewakili Akademi Halal,
disaksikan Raja Muda Selangor, Tengku Amir Shah Sultan Sharafuddin Idris Shah
dan Menteri Besar Selangor Amirudin Shari.


COVID-19: 159 KES POSITIF BAHARU, SATU LAGI KEMATIAN DIREKOD – KP KESIHATAN

PUTRAJAYA: Sebanyak 159 kes baharu positif COVID-19 dilaporkan setakat tengah hari tadi, sekali gus menjadikan jumlah kumulatif kes yang positif di negara ini sebanyak 2,320 kes.

Ketua Pengarah Kesihatan, Datuk Dr Noor Hisham Abdullah, berkata terdapat satu lagi kematian akibat jangkitan itu direkodkan hari ini dengan jumlah kumulatif kematian sebanyak 27 kes.

Beliau berkata mangsa lelaki warga Malaysia berusia 61 tahun itu meninggal dunia di sebuah hospital swasta di Muar, Johor pada jam 10.50 pagi tadi.

“Beliau mempunyai latar belakang penyakit kencing manis dan darah tinggi. Beliau dirawat di Hospital Tangkak Selasa lalu sebelum dipindahkan ke Hospital Pakar Sultanah Fatimah, Muar pada hari berikutnya,” katanya pada sidang media harian perkembangan terkini COVID-19, di sini, hari ini.

Dr Noor Hisham berkata sebanyak 61 kes pesakit pulih dan dibenarkan discaj pada hari ini, menjadikan jumlah kumulatif kes yang pulih sepenuhnya daripada COVID-19 dan discaj daripada wad adalah 320.

Sehingga kini, beliau berkata 73 kes positif COVID-19 sedang dirawat di Unit Rawatan Rapi (ICU) dengan 54 kes daripadanya memerlukan bantuan pernafasan.

Dalam pada itu, Dr Noor Hisham sekali lagi menegaskan bahawa rakyat tempatan yang baru pulang dari luar negara dikehendaki menjalani pemeriksaan kesihatan dan melakukan kuarantin secara sukarela selama 14 hari.

Tegasnya, ini berikutan, sejumlah kes COVID-19 yang direkodkan sejak kebelakangan ini melibatkan rakyat Malaysia yang baru pulang dari luar negara.

“Kementerian Kesihatan Malaysia memandang serius kepatuhan rakyat Malaysia dalam mengikuti nasihat dikeluarkan.

“Setiap lapisan masyarakat perlu memainkan peranan masing-masing secara bertanggungjawab dan pematuhan ketetapan ini amat penting bagi mengelak berlakunya penularan jangkitan yang meluas dalam masyarakat,” tambahnya.

Sementara itu bagi memudahkan orang ramai untuk menyampaikan bantuan berkaitan COVID-19 kepada KKM, mereka boleh berbuat demikian dengan menyalurkan bantuan kewangan ke akaun 2-66016-0002347-5 (RHB Bank) atas nama ‘Sumbangan Perubatan KKM’.

Bagi sumbangan dalam bentuk barangan atau peranti perubatan, mereka boleh berhubung lanjut melalui talian 03-8883 3111 (waktu operasi Isnin-Jumaat, dari jam 8 pagi hingga 5 petang) atau melalui e-mel sumbangancovid19@moh.gov.m, untuk perhatian Setiausaha Bahagian, Bahagian Perolehan dan Penswastaan, KKM.

“KKM sangat menghargai keprihatinan rakyat Malaysia daripada pelbagai peringkat yang ingin menyalurkan sumbangan atau derma bagi membantu kami menangani pandemik COVID-19 dengan sebaiknya.

“Sumbangan diterima setakat ini tidak hanya terhad kepada bantuan kewangan tetapi juga melibatkan alat kelengkapan perubatan, barangan keperluan di peringkat makmal, bahan pakai buang serta keperluan perubatan lain yang berkaitan untuk kegunaan di fasiliti KKM,” katanya.

Mengambil kira keadaan semasa, Dr Noor Hisham juga berharap rakyat terus memberi kerjasama kepada kerajaan dengan berada di rumah, mengamalkan jarakan sosial dan kerap mencuci tangan dengan air dan sabun.


KEPALA KANAK-KANAK TERSANGKUT JERIJI PINTU

KUALA SELANGOR: Bomba berjaya menyelamatkan kanak-kanak lelaki berusia tiga tahun selepas kepalanya tersangkut di jeriji pintu rumah di sebuah rumah di Bandar Puncak Alam, di sini hari ini.

Ketua Pusat Gerakan Operasi Jabatan Bomba dan Penyelamat Malaysia (JBPM) Selangor Zulfikar Jaafar berkata, pihaknya menerima panggilan kecemasan berhubung kejadian pada jam 1.22 petang sebelum menghantar sepasukan anggota ke lokasi kejadian.

“Semasa tiba di lokasi kejadian, bomba mendapati kepala kanak-kanak berusia tiga tahun telah tersangkut di jeriji pintu utama rumah itu.

“Bomba bertindak merenggangkan besi jeriji tersebut dan melepaskan kepala mangsa dengan selamat,” katanya dalam satu kenyataan hari ini.

Operasi menyelamatkan mangsa dianggarkan kira-kira 25 minit dan mangsa diserahkan kepada ibunya.—AlHijrah Online


SARANAN SOLAT JENAZAH GHAIB UNTUK MANGSA KRI NANGGALA 402

KUALA LUMPUR: Jabatan Agama Islam Wilayah Persekutuan (JAWI) menyarankan masjid, surau Jumaat dan surau di seluruh Wilayah- Wilayah Persekutuan Kuala Lumpur, Putrajaya dan Labuan melaksanakan solat jenazah ghaib bagi mendoakan mangsa tragedi kapal selam Tentera Indonesia KRI Nanggala 402.

Pengarah JAWI, Datuk Mohd Ajib Ismail berkata solat jenazah ghaib itu disarankan diadakan pada malam ini, Selasa, 27 April 2021.

“Solat jenazah ghaib disaran diadakan selepas solat Isya’ malam ini bagi mendoakan keampunan dan kerahmatan bagi mangsa yang telah terkorban.

“Kami merakamkan ucapan takziah serta mendoakan agar seluruh ahli keluarga mangsa yang terlibat dikurniakan kesabaran dan kecekalan hati bagi menghadapi musibah dan ujian yang berat ini.,” katanya.

Semalam Indonesia mengesahkan kesemua 53 kru Kri Nanggala 402 terkorban selepas kapal selam itu dipercayai pecah kepada tiga bahagian.

Kapal selam itu dilaporkan terputus hubungan pada Rabu sebelum disahkan tenggelam. – AlHijrah Online


RON97 naik 5 sen

PUTRAJAYA, 12 April – Harga runcit
bagi petrol RON97 naik 5 sen daripada RM2.63 kepada RM2.68 seliter berkuatkuasa
tengah malam sehingga 19 April ini.

Harga runcit bagi petrol RON95 dan
diesel dikekalkan iaitu masing-masing pada harga RM2.08 dan RM2.18 seliter.

Kementerian Kewangan melalui
kenyataan media menjelaskan penetapan harga runcit produk petroleum secara
mingguan menggunakan formula Automatic Pricing Mechanism (APM).

“Berdasarkan pengiraan di bawah
formula APM, harga runcit produk petrol RON95 dan diesel bagi tempoh 13 April
2019 sehingga 19 April 2019 sepatutnya adalah sebanyak RM2.38 seliter dan
RM2.39 seliter masing-masing.

“Namun, harga runcit produk petrol
RON95 dan diesel bagi tempoh di atas adalah dikekalkan pada paras RM2.08
seliter dan RM2.18 seliter selaras dengan keputusan kerajaan untuk menstabilkan
harga runcit bagi produk petroleum dan mengurangkan kos sara hidup rakyat,”
kata kenyataan itu hari ini.

Harga runcit bagi RON95, RON97 dan
diesel kembali diselaraskan secara mingguan bermula 1 Januari lalu susulan
penurunan harga minyak mentah global secara berterusan. – Sinar Harian


DIDIKAN DI RUMAH PALING BERKESAN: SULTAN NAZRIN

PUTRAJAYA: Sultan Perak Sultan Nazrin Shah bertitah didikan paling berkesan untuk membolehkan baginda lebih memahami dan berusaha sedaya mungkin menghormati perkara-perkara makruf dan menjauhi perkara-perkara mungkar, dihayati melalui asuhan ayahanda dan bondanya di rumah.

Titah baginda, didikan di rumah berkesan menyemaikan nilai-nilai keinsanan yang amat berharga lagi murni, di samping mencontohi teladan baik daripada guru-guru yang memberikan bimbingan kepada baginda.

Baginda bersyukur berayahanda seorang hakim dan berbonda seorang guru yang amat tegas mengutamakan ilmu, disiplin, amanah, jujur, ikhlas, peraturan serta kebenaran dan kepalsuan, lalu berjaya menyemaikan nilai-nilai tersebut ke dalam hati sanubari lima orang didik (anakanda) baginda berdua.

“Beta menghargai contoh teladan dan asuhan yang amat berkesan yang ditinggalkan oleh para guru, menyampai dan mengembangkan ilmu pengetahuan.

“Nilai-nilai yang disemai oleh ayahanda dan bonda, diperlengkap asuhan guru, telah membina keyakinan dalaman, mengukuhkan diri beta untuk berdiri atas kalam kebenaran, bersuara atas hakikat kenyataan,” titah baginda pada Titah Diraja bersempena sambutan Jubli Emas Majlis Kebangsaan Bagi Hal Ehwal Agama Islam (MKI), di sini hari ini.

Sultan Nazrin bertitah dalam berperanan sebagai Amirul Mukminin (pemimpin), untuk menyempurnakan amanah dan memenuhi harapan rakyat, asuhan yang asas dan permulaan semasa dalam usia persekolahan amat besar peranannya.

“Beta amat insaf akan serba-serbi kedaifan dan kurang kearifan beta dalam hal ehwal Islam. Didikan yang diterima dalam keluarga terlalu asas kandungannya dan pengajian dalam masa yang terbatas daripada guru al-Quran yang datang ke rumah, begitu permulaan isinya.

“Didikan dan pengajian yang begitu terbatas yang diperoleh dalam 14 tahun pertama usia beta sebelum melanjutkan pelajaran keluar negara, sekadar cukup untuk keperluan diri beta.

“Bak kata bidalan, ‘kecilnya duduk mengaji, besarnya tegak sembahyang’, mengupayakan beta memahami Rukun Islam yang lima, mengenali Rukun Iman yang enam, di samping dibimbing mengenai perkara-perkara asas yang ditakrif sebagai makruf dan mungkar,” titahnya.

Mengenai isu lebih besar yang dihadapi umat Islam ketika ini, baginda memilih beberapa contoh untuk dijadikan renungan bersama dan diambil iktibar, antaranya dua insiden penduduk kampung mengutip beras daripada sebuah lori dan mengambil susu daripada sebuah treler dalam dua kejadian kemalangan.

Sultan Nazrin menarik perhatian terhadap insiden di sebuah negara bukan Islam yang menyaksikan pejalan kaki dan pemandu kereta bekerjasama mengutip botol-botol Cola untuk dikembalikan kepada pemandu trak yang mengalami kemalangan dan tiada satu pun botol yang hilang.

“Adakah tahap kemiskinan begitu memudaratkan, menjadi faktor penyebab sehingga penduduk di dua kampung berkaitan, berebut mengambil makanan yang bukan hak mereka daripada tumpahan lori.

“Jika demikian tahap kemiskinan yang mereka alami, sehingga terlupa hukum halal dan haram, ternyata ada institusi termasuk institusi agama yang telah tidak memenuhi tanggungjawab untuk membantu nasib penduduk yang sedemikian darurat, daif dan miskin,” titahnya.

Sultan Nazrin bertitah baginda turut disembah maklum dari semasa ke semasa mengenai tabung masjid dan surau sering kali dipecahkan, yang menurutnya jarang kedengaran berlaku 50 tahun dahulu.

Baginda bertitah anak-anak Melayu Islam 62 tahun dahulu mendapat bimbingan dan asuhan agama di madrasah, surau, pondok dan rumah yang disampaikan para ustaz yang tidak memiliki ijazah atau diploma, tetapi berjaya membina generasi yang teguh iman, kukuh prinsip, menjunjung amanah dan memenuhi tanggungjawab secara ikhlas dan jujur.

“Apakah nila yang telah merosakkan susu. Apakah petualang yang telah merosakkan nilai mulia, nilai terhormat dan nilai murni yang dimiliki oleh umat Islam di bumi ini pada satu masa dahulu, ketika pengajian agama lebih merupakan tanggungjawab ibu bapa, berlaku dalam keluarga dan masyarakat, berlangsung dalam surau, madrasah dan masjid.

“Kini setelah kerajaan menyediakan dana yang besar, pengajian agama Islam diajar secara formal di dalam bilik darjah sekolah, lengkap dengan kurikulum, sistem penilaian, peperiksaan dan pemarkahan secara formal, di bawah bimbingan guru-guru yang memiliki diploma dan ijazah, daripada darjah satu hingga ke tingkatan lima, malah hingga ke pusat pengajian tinggi,” titah Sultan Nazrin. — BERNAMA


KES HARIAN TERUS MENURUN, CATAT 22,030 SEMALAM

KUALA LUMPUR: Kes harian baharu COVID-19 terus menurun apabila mencatatkan 22,030 semalam berbanding 22,535 pada Ahad.

Ketua Pengarah Kesihatan Tan Sri Dr Noor Hisham Abdullah berkata daripada jumlah keseluruhan kes itu, 8,616 kes atau 39.11 peratus adalah kategori satu, 13,188 kes atau 59.86 peratus dalam kategori dua manakala kategori tiga, empat dan lima berjumlah 226 kes atau 1.03 peratus.

Dalam kenyataan hari ini mengenai perkembangan harian pandemik COVID-19 di negara, Dr Noor Hisham berkata kes sembuh mencatatkan jumlah 33,872 mengatasi kes baharu menjadikan kes kumulatif sembuh ialah 3,502,760 kes.

Beliau berkata sebanyak 1,521 kes dimasukkan ke hospital dengan 634 atau 41.7 peratus daripadanya adalah individu dalam kalangan kategori tiga, empat dan lima manakala 887 kes (58.3 peratus) merupakan pesakit kategori satu dan dua.

Dr Noor Hisham berkata mengenai jumlah penggunaan katil COVID-19 bagi kes kritikal atau unit rawatan rapi (ICU) di hospital Kementerian Kesihatan, enam negeri mencatatkan penggunaan melebihi 50 peratus semalam iaitu Wilayah Persekutuan Kuala Lumpur (77 peratus), Kelantan (75 peratus), Johor (66 peratus), Selangor (62 peratus), Melaka (59 peratus), dan Pulau Pinang (51 peratus).

Katanya pesakit COVID-19 yang memerlukan alat bantuan pernafasan (ventilator) menurun sedikit kepada 215 pesakit dengan peratusan penggunaan ventilator 25 peratus berbanding 222 pesakit pada Ahad.

Berhubung kadar kebolehjangkitan (Rt) yang dicatatkan di seluruh negara semalam, Dr Noor Hisham berkata ia turut mencatatkan penurunan sedikit kepada 0.96 berbanding 0.97 pada Ahad. – AlHijrah Online


Orang Asli enggan pindah

GUA MUSANG – Penduduk Orang Asli suku Bateq di Kuala Koh, di sini tidak akan berpindah ke penempatan baharu sebaliknya mahu kemudahan asas seperti elektrik dan sumber air bersih disediakan.

Menurut Som Yai, 63, mereka tidak perlu keluar dari perkampungan itu yang menjadi nadi kehidupan sejak dahulu lagi.

Katanya,  kematian empat ahli keluarganya termasuk suami, Hamdan Keladi, meninggalkan kesan mendalam buat dirinya namun tidak terlintas dalam fikirannya untuk meninggalkan kampung.

“Kami tidak perlu keluar dari sini, cuma pihak berkenaan perlu prihatin kepada hidup kami. Kami memerlukan air bersih dan bekalan elektrik.

“Bukan kami mahu berpindah randah jika kemudahan itu ada. Kami hanya keluar mencari sumber hutan dan kembali semula ke rumah kerana kehidupan kami tidak boleh dipisahkan dengan sumber alam.

“Kenapa perlu buat penempatan baharu kerana perkampungan sudah ada. Naik taraflah kampung kami,” katanya yang juga isteri kepada tok batin  sebelum ini.

Bagi Mamat Ong, bukan mudah untuk orang asli menyesuaikan diri di penempatan baharu dan lebih mudah sekiranya perkampungan sedia ada  mendapat pembelaan dan pembangunan.

“Sudah lama kami mahukan bekalan air bersih dan elektrik. Hidup kami akan lebih terancang dengan kemudahan utama ini.

Sudah lama kami tinggal di kampung ini. Kami sudah  biasa dengan selok belok hutan dan mencari sumber kewangan dengan hasil  hutan,” katanya.

Bagi seorang Tok Batin, Mamat Pokok, soal pemindahan bukan semudah yang dijangka kerana ia memerlukan perbincangan menyeluruh.

“Banyak perkara perlu diberi perhatian terutamanya soal tanah dan lokasi.

“Ini soal memindahkan manusia yang bergantung dengan sumber hutan. Saya tidak rasa ia satu perkara mudah apatah lagi perlu wujudkan penempatan baharu yang dilengkapi kemudahan asas,” katanya.

Kelmarin,  kerajaan negeri difahamkan Jabatan Kemajuan Orang Asli (Jakoa) sedang  merancang untuk memindahkan masyarakat Orang Asli berkenaan keluar dari kampung terbabit selepas 112 daripada penduduk suku berkenaan dilaporkan mengalami gejala jangkitan saluran pernafasan. – SINAR HARIAN


LELAKI CUBA ROMPAK WANITA DI KEDAI DOBI LAYAN DIRI DIPENJARA TUJUH TAHUN, EMPAT SEBATAN

KUALA TERENGGANU: Seorang lelaki dijatuhi hukuman penjara tujuh tahun dan empat sebatan oleh Mahkamah Sesyen di sini hari ini kerana cuba merompak dan menyebabkan kecederaan ke atas seorang wanita di sebuah kedai dobi layan diri, bulan lepas.

Hakim Nooriah Osman menjatuhkan hukuman tersebut selepas Muhammad Faiz Radzali, 25, mengaku bersalah melakukan perbuatan itu terhadap mangsa yang berusia 31 tahun di sebuah kedai dobi layan diri di Seberang Takir dekat Kuala Nerus, pada kira-kira 3 petang, 30 Sept lepas.

Dia dituduh mengikut Seksyen 394 Kanun Keseksaan yang memperuntukkan hukuman penjara sehingga 20 tahun dan denda atau sebatan jika sabit kesalahan.

Mahkamah memerintahkan hukuman penjara yang dikenakan itu bermula daripada tarikh Muhammad Faiz ditahan iaitu pada 1 Okt lepas.

Pendakwaan dikendalikan Timbalan Pendakwa Raya Nur Nabihah Hanin Ayim manakala tertuduh tidak diwakili peguam.

Dilaporkan pada 30 Sept lepas seorang wanita ditikam di belakang badannya oleh seorang lelaki menggunakan senjata tajam dipercayai gunting, di dalam sebuah kedai dobi layan diri di Seberang Takir dekat Kuala Nerus.

Video kejadian itu yang dirakam melalui kamera litar tertutup (CCTV) di premis berkenaan yang tular di media sosial memaparkan seorang lelaki meluru masuk lalu menikam mangsa sebelum melarikan diri. — AlHijrah Online


TRANSGENDER HARAM MASUK MASJID, TUNAI HAJI DAN UMRAH

KUALA LUMPUR: Golongan mukhannath atau lebih dikenali sebagai ‘transgender’ diharamkan memasuki masjid dalam keadaan kecelaruan jantina yang boleh menganggu suasana ibadah.

Mufti Perlis, Datuk Dr Mohd Asri Zainul Abidin berkata, golongan tersebut juga dilarang mengerjakan haji dan umrah jika penampilan mereka boleh menimbulkan fitnah kepada jemaah.

“Jenazah golongan ini diuruskan berdasarkan jantina yang sebenar. Pihak pengurusan jenazah memilih mereka yang sesuai untuk mengendalikan jenazah bagi mengelakkan fitnah.

“Lelaki dari golongan ini boleh menjadi wali dengan syarat ketika proses perwalian dia tampil dengan perwatakan lelaki,” katanya menurut keputusan Mesyuarat Jawatankuasa Fatwa Negeri Perlis Kali ke-53.

Jelasnya, golongan tersebut yang menyerupai jantina yang berbeza termasuk dalam golongan fasik.

“Tasyabbuh iaitu perbuatan lelaki ataupun wanita dengan sengaja meniru jantina yang berbeza dari segi pertuturan, tingkah laku, perbuatan atau berpakaian tanpa mempunyai keperluan yang dibenarkan oleh syarak seperti pendidikan, penyaksian atau pemberian keterangan dan seumpamanya.

“Hukum tasyabbuh adalah haram dan termasuk dalam dosa besar yang dilaknat oleh Allah SWT seperti di dalam hadis Nabi SAW daripada Ibn Abbas r.a bermaksud Rasulullah SAW melaknat orang lelaki yang menyerupai wanita dan orang wanita yang menyerupai lelaki. (HR al-Bukhari),” tambahnya.

Ujarnya, jika penyerupaan itu tidak disengajakan seperti sifat lembut yang ada pada lelaki sejak asal bukan dibuat-buat adalah tidak dinamakan dengan tasyabbuh dan golongan tersebut dipanggil mukhannath khalqi.

Ia juga termasuk wanita yang mempunyai sifat lelaki sejak asal seperti suara yang garau dan golongan ini dimaafkan selagi mana ia bukan disengajakan.

“Demikian juga lelaki atau wanita yang memiliki perasaan seks kepada golongan sejenis tanpa sengaja, namun tidak melakukan apa-apa perbuatan yang mencanggahi syarak adalah dimaafkan bahkan jika dia bersabar menahan dirinya dari melakukan perbuatan yang haram, dia mendapat pahala yang besar,” katanya.—AlHijrah Online


TAHANAN PALESTIN MAUT DI PENJARA ISRAEL SELEPAS MOGOK LAPAR 87 HARI

RAMALLAH: Tahanan Palestin Khader Adnan meninggal dunia pada Isnin di penjara Israel selepas 87 hari melancarkan mogok lapar, menurut kenyataan bertulis oleh kumpulan Jihad Islam Palestin pada Selasa.

“Khader Adnan mati syahid akibat jenayah yang dilakukan oleh musuh,” katanya.

Beliau berkata rejim Israel akan menanggung akibatnya, lapor Agensi Anadolu.

Pada 23 April, Persatuan Tahanan Palestin dalam satu kenyataan berkata mahkamah tentera Israel baru-baru ini menolak permintaan peguamnya supaya beliau dibebaskan dengan ikat jamin semasa hari ke-78 mogok laparnya.

Adnan berulang kali ditahan oleh tentera Israel dan beliau melancarkan beberapa mogok lapar sebagai membantah penahanannya.

Pada 2012, Adnan melancarkan mogok lapar selama 66 hari yang memaksa pihak berkuasa Israel membebaskannya dan melancarkan mogok lapar yang sama pada 2015 dan 2018.–AlHijrah Online


8 JUTA AHLI KINI DIBENARKAN KELUARKAN AKAUN 1 KWSP

KUALA LUMPUR: Semua ahli Kumpulan Wang Simpanan Pekerja (KWSP) yang terjejas pendapatan kini dibenarkan untuk mengeluarkan wang dari Akaun 1 KWSP melalui program i-Sinar.

Perkara itu diumumkan Menteri Kewangan, Tengku Datuk Seri Zafrul Tengku Abdul Aziz ketika sesi penggulungan Belanjawan 2021 di Dewan Rakyat hari ini.

“Sukacita diumumkan program i-Sinar diperluas kepada semua ahli yang terjejas pendapatan tidak kira sama ada hilang pekerjaan atau terkurang pendapatan.

“Selagi terjejas pendapatan dengan ketara mereka boleh mengeluarkan Akaun 1 KWSP,” katanya.

Jelas Tengku Zafrul, dengan pengumuman terbaharu itu, jumlah ahli yang layak mengeluarkan Akaun 1 KWSP meningkat dari 2 juta ahli sebelum ini kepada 8 juta ahli.

Selain itu, kadar pengeluaran maksima RM9,000 bagi ahli yang mempunyai simpanan Akaun 1 kurang RM90,000 yang diumumkan sebelum ini, ditingkatkan kepada RM10,000. — AlHijrah Online / Zaim Zamani


SALURAN PAIP SINGKI MELETUP, DUA KANAK-KANAK MELECUR TERKENA SERBUK SODA

SERDANG: Letupan saluran paip singki di sebuah rumah tingkat satu pangsapuri di Seri Kembangan pada Selasa menyebabkan dua kanak-kanak melecur akibat terkena cecair dipercayai asid serbuk soda.

Ketua Polis Daerah Serdang Asisten Komisioner A  A Anbalagan berkata, kejadian itu disedari ibu dan bapa mangsa selepas terdengar bunyi letupan dan jeritan anak mereka.

“Cecair dipercayai asid serbuk soda itu dari saluran paip singki tingkat atas rumah mangsa.

“Pemilik rumah di tingkat dua itu dipercayai menggunakan serbuk soda untuk membersihkan saluran paip yang tersumbat,” katanya dalam kenyataan hari ini.

Ujarnya mangsa kanak-kanak lelaki berusia sembilan tahun melecur tahap tiga di bahagian dahi, kepala, bahu, badan, lengan dan paha.

Manakala seorang lagi mangsa kanak-kanak perempuan berusia tujuh tahun melecur di paha kanan.

Kedua-dua dalam keadaan stabil dan mangsa kanak-kanak lelaki masih menerima rawatan di Unit Rawatan Rapi (ICU) Kebakaran Hospital Kuala Lumpur manakala seorang lagi mangsa telah dibenarkan pulang selepas menerima rawatan pesakit luar.

Anbalagan berkata pemilik rumah tingkat 2 telah dirakam percakapan dan dia memaklumkan ada menggunakan serbuk serbuk soda yang dibeli dari atas talian bernilai RM50.

Siasatan masih dijalankan dan kes disiasat di bawah Seksyen 326 Kanun Keseksaan dan Seksyen 7 Akta Bahan Letupan 1957. – AlHijrah Online


KERAJAAN PERCAYA USAHA PEGAWAI JAKIM BERI KEFAHAMAN ISLAM SEBENAR

PUTRAJAYA: Pegawai Jabatan Kemajuan Islam Malaysia (JAKIM) mendapat kepercayaan besar kerajaan untuk melaksanakan tanggungjawab menyebar dan memberikan kefahaman Islam yang sebenar kepada rakyat Malaysia.

Oleh itu, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata pegawai hal ehwal Islam telah diminta untuk menggandakan usaha tersebut.

“Amat bersejarah malam ini, Perdana Menteri Datuk Seri Anwar Ibrahim telah bertemu para pegawai JAKIM dan agensi agama dalam Majlis Ilmu Madani dan Sesi Dialog bersama YAB Perdana Menteri.

“Perdana menteri dari hati ke hati telah menyampaikan hasrat kepada para pegawai hal Ehwal Islam untuk bersama-sama kepimpinan negara untuk melaksanakan agenda Membangun Malaysia Madani.

“Ini adalah satu kepercayaan besar kerajaan kepada pegawai JAKIM untuk menggandakan usaha memberikan kefahaman Islam sebenar kepada umat Islam,” kata Mohd Na’im dalam catatan di Facebook malam tadi.

Tambahnya petemuan tersebut telah memberikan suntikan semangat dan motivasi kepada seluruh warga pegawai hal ehwal Islam.

Majlis Ilmu MADANI dan Sesi Dialog Perdana Menteri bersama pegawai Jakim yang bermula pukul 6.30 petang itu dihadiri kira-kira 300 pegawai hal ehwal Islam Jakim dari seluruh negara.

Hadirin turut bersolat maghrib berjemaah yang diimamkan oleh Imam Masjid Sultan Mizan Zainal Abidin, Zulkeffly Adimun disusuli dengan bacaan doa dan tausiyah (nasihat) yang disampaikan oleh Mufti Wilayah Persekutuan Datuk Prof Madya Dr Luqman Abdullah dan kemudiannya mereka menunaikan solat isyak secara berjemaah.

Majlis ilmu sedemikian diadakan secara berkala di Seri Perdana, kediaman rasmi Perdana Menteri,  sejak diperkenalkan Anwar pada 22 Dis 2022 dengan pengisian tausiyah yang disampaikan ulama terkenal dari dalam dan luar negara serta solat secara berjemaah.

Antara ulama yang pernah menyampaikan ceramah di majlis berkenaan ialah Imam Besar Masjid Al-Aqsa Syeikh Dr Ekrima Sabri, ulama dari United Kingdom Syeikh Ahmed Mohamed Saad Al-Maliki Al-Azhari Al-Hasani dan ulama dari Gambia Syeikh Muhammad Haydara Al-Jilani. – AlHijrah Online


RAYUAN TERAKHIR NAJIB DIDENGAR KHAMIS INI – KETUA HAKIM NEGARA

PUTRAJAYA: Mahkamah Persekutuan hari ini menolak permohonan Datuk Seri Najib Tun Razak bagi menangguhkan pendengaran rayuannya bagi mengetepikan sabitan serta hukuman terhadapnya dalam kes berkaitan dana RM42 juta SRC International Sdn Bhd.

Ketua Hakim Negara Tun Tengku Maimun Tuan Mat yang mengetuai panel lima hakim dalam menolak permohonan itu mengarahkan pihak pembelaan meneruskan rayuan utama mereka, Khamis ini.

“Rayuan utama akan diteruskan pada hari Khamis ini pukul 9.30 pagi,” katanya.

Ini merupakan rayuan bekas perdana menteri itu yang terakhir, selepas panel tiga hakim Mahkamah Rayuan pada 8 Dis lepas mengekalkan sabitan Ahli Parlimen Pekan itu, hukuman 12 tahun penjara, serta denda RM210 juta yang dikenakan terhadapnya oleh Hakim Mahkamah Tinggi Datuk Mohd Nazlan Mohd Ghazali pada 28 Julai 2020.

Lain-lain panel hakim dalam pendengaran hari ini adalah Hakim Besar Sabah dan Sarawak Tan Sri Abang Iskandar Abang Hashim dan Hakim Mahkamah Persekutuan Datuk Nallini Pathmanathan, Datuk Mary Lim Thiam Suan serta Datuk Mohamad Zabidin Mohd Diah.

Dalam menyampaikan penghakimannya Tengku Maimun menetapkan bahawa permohonan yang dibuat oleh peguam utama Najib, Hisyam Teh Poh Teik bagi tempoh penangguhan sekurang-kurangnya tiga hingga empat bulan, ditolak sebulat suara, kerana hak bagi perbicaraan yang adil tidak boleh ditangguhkan terlalu lama.

“Dalam perkara ini kita perlu ingatkan diri sendiri mengenai Arahan Amalan Ketua Hakim Negara, yang mengatakan bahawa kes-kes yang sebegini perlu diberi keutamaan. Realiti sebenarnya adalah dana awam yang agak besar akan dibazirkan sekiranya penangguhan diberikan dalam kes sebegini yang merupakan satu pilihan mudah.

“Perkara 8 Perlembagaan Persekutuan dan Kedaulatan Undang-undang menuntut perayu dilayan sama seperti tertuduh lain. Oleh itu, kami menyatakan sekali lagi bahawa walaupun perayu berhak mendapat haknya menukar peguam, dia tidak berhak membuat pilihan ini dengan mengorbankan mahkamah, pendakwaan atau keseluruhan sistem keadilan,” katanya dan menambah pihak pembelaan memohon penangguhan rayuan ini atas sebab mudah, bahawa mereka tidak bersedia.

Tengku Maimun menegaskan bahawa masa yang diambil untuk kes ini, terutama jumlah hari yang ditetapkan untuk pendengaran, bermakna ramai lagi penjenayah dan orang yang dituduh terpaksa menunggu giliran mereka untuk rayuan mereka didengar.

“Keadilan yang ditangguhkan dalam kes ini, adalah juga keadilan yang dinafikan bagi tertuduh yang lain,” katanya.–AlHijrah Online


‘FRONTLINERS’ RISIKOKAN NYAWA DEMI TANGGUNGJAWAB KEPADA NEGARA – RAJA PERMAISURI AGONG

KUALA LUMPUR: Raja Permaisuri Agong, Tunku Hajah Azizah Aminah Maimunah Iskandariah ibni Almarhum Sultan Iskandar Al-Haj hari ini menzahirkan penghargaan tertinggi buat para petugas barisan hadapan.

Titah baginda, mereka telah banyak berkorban dan menyumbang dalam perang terhadap virus COVID-19 yang kini membelenggu dunia.

Menurut Raja Permaisuri Agong, ketika COVID-19 memberi tekanan kepada rakyat dalam pelbagai bentuk, namun petugas barisan hadapan tetap mengorbankan masa dan tenaga untuk mendepani dan melawan jangkitan itu.

“Penghargaan tertinggi buat para frontliners  di atas sumbangan dan pengorbanan yang diberikan dan sanggup menggalas tanggungjawab tanpa mengenal erti kepayahan dan risiko ke atas kesihatan mereka.”

Baginda turut menzahirkan ucapan terima kasih kepada masyarakat yang menjadi sukarelawan dalam membantu frontliners.

Tunku Hajah Azizah yang juga Ketua Perlembagaan Universiti Islam Antarabangsa Malaysia (UIAM) bertitah demikian sewaktu Majlis Penganugerahan Merit Ibn Khaldun bagi Transformasi Sosial Peringkat Global 2020 kepada petugas barisan hadapan.

Hadir menerima anugerah tersebut, Ketua Pengarah Kesihatan, Tan Sri Dr. Noor Hisham Abdullah, yang menerimanya bagi pihak petugas barisan hadapan (kesihatan dan keselamatan).

Acara berlangsung di ISTAC UIAM Kampus Kuala Lumpur, hari ini.

Turut hadir, Menteri Pengajian Tinggi, Datuk Seri Dr Nooraini Ahmad, Presiden UIAM, Datuk Dr. Mohd Daud Bakar, dan Rektor UIAM, Prof. Emeritus Tan Sri Dzulkifli Abdul Razak. – Alhijrah Online / Ardi Herman Mohd Mardzi


Polis terima laporan insiden tembakan di West Auckland

WELLINGTON, NEW ZEALAND – Pasukan polis West Auckland dilapor  menerima panggilan berlaku insiden tembakan dan berunding dengan seorang lelaki yang dikatakan mengurung diri dalam sebuah rumah.

Laporan diterima menyatakan, kedengaran bunyi tembakan di kawasan Glen Eden selepas jam 10 pagi (waktu tempatan), hari ini.

Anggota polis khas daripada Armed Offenders Squad (AOS) telah dikerah ke lokasi sebagai langkah berjaga-jaga.

Sebahagian dari kawasan West Coast Red berhampiran Glendale ditutup kepada orang ramai untuk mengelak kejadian tidak diingini.

Sebuah
 sekolah rendah dan pusat jagaan kanak-kanak di kawasan berhampiran
turut diarah tutup ekoran insiden terbabit, namun arahan penutupan
ditarik balik tidak lama kemudian.

Sementara itu, seorang pekerja  pembaikan yang bekerja berhampiran lokasi insiden berkata, dia mendengar pihak AOS mengarahkan lelaki yang mengurung diri agar menyerah diri.

New Zealand yang digemparkan serangan pengganas di  Christchurch pada 15 Mac lalu kini meningkatkan tahap keselamatan negara  bagi mengelak insiden sama berulang lagi. – SINAR HARIAN


BICARA EBIT LEW: GAMBAR DIPERCAYAI BERUNSUR SEKSUAL ADALAH TANGKAP LAYAR APLIKASI PERBUALAN

TENOM: Saksi ketujuh perbicaraan kes pendakwah Ebit Irawan Ibrahim Lew atau Ebit Lew hari ini menyambung keterangan dengan memberitahu mahkamah bahawa satu gambar dalam telefon bimbit dianalisisnya adalah daripada tangkap layar sebuah aplikasi perbualan.

Juruanalisis Kanan Audio Video Polis Diraja Malaysia (PDRM) ASP Latifah Abdul Aziz, 43, berkata hasil analisis itu juga mendapati gambar yang dipercayai berunsur seksual itu bukan diambil oleh kamera telefon bimbit berkenaan.

Beliau berkata selain itu sistem telefon bimbit itu juga secara automatik menghasilkan satu nama fail untuk gambar berkenaan mengikut tarikh tangkap layar itu dibuat.

“Sekiranya gambar itu diambil daripada kamera telefon bimbit, laluan (dalam susunan fail telefon bimbit) akan berbeza, dan akan wujud satu folder bernama ‘DCIM’ (menempatkan gambar itu).

“Manakala dalam gambar (tangkap layar) ini folder berkenaan tidak wujud,” katanya dalam pemeriksaan utama oleh Timbalan Pendakwa Raya Nor Azizah Mohamad di sini hari ini.

Latifah berkata tarikh tangkap layar itu dilakukan boleh ditentukan, iaitu pada 7 Ogos 2021.

Nor Azizah: Jadi, maksudnya gambar itu mesti berada di dalam barang kes sebelum tarikh 7 Ogos 2021.

Latifah: Ya.

Majistret Nur Asyraf Zolhani kemudian menetapkan perbicaraan disambung pada 21 hingga 23 Jun depan.

Lew, 37, berdepan 11 pertuduhan, antaranya mengaibkan kehormatan seorang wanita berumur 40-an dengan menghantar perkataan dan gambar lucah ke nombor telefon mangsa melalui aplikasi WhatsApp antara Mac dan Jun 2021.

Pertuduhan mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.–AlHijrah Online


SHEIKH YUSUF AL QARADHAWI MENINGGAL DUNIA PADA USIA 96 TAHUN

KUALA LUMPUR: Tokoh Islam Antarabangsa Sheikh Yusuf al-Qaradhawi telah meninggal dunia pada usia 96 tahun, hari ini.

Kenyataan tersebut disahkan menerusi hantaran di akaun Facebook miliknya.

“Imam Yusuf Al Qaradhawi, semoga Allah merahmatinya, yang menghabiskan hidupnya demi menjelaskan syariat Islam dan membela ummatnya, meninggal siang tadi,” katanya hari ini.

Bagaimanapun, tempat pengebumian Allahyarham akan diumumkan dalam masa terdekat.

Yusuf al-Qaradhawi yang lahir pada 9 September 1926 yang juga merupakan cendekiawan Muslim yang berasal dari Mesir.-AlHijrah Online


LEBIH 10 RUMAH ROSAK DILANDA RIBUT DI MARANG

MARANG: Lebih 10 buah rumah rosak teruk selepas dilanda ribut dalam kejadian di Kampung Padang Mengkuang, Berangan dekat sini, petang semalam.

Seorang mangsa, Ambak Mohd, 79, berkata ketika kejadian pada 3.30 petang itu, dia bersama tiga ahli keluarga yang lain sedang berehat di rumah selepas makan tengah hari.

Ambak berkata tiba-tiba angin kuat membadai rumahnya menyebabkan lebih daripada sebahagian bumbung tercabut.

“Waktu itu hujan tidaklah terlalu lebat, tetapi angin memang sangat kuat dan bunyi yang kuat agak menakutkan.”

“Anak lelaki saya mengarahkan kami semua keluar dari rumah kerana bimbang bumbung tersebut akan menimpa kami,” katanya ketika ditemui di rumahnya malam tadi.

Sementara itu persiapan rumah terbuka Aidilfitri anak syarikat kerajaan negeri Terengganu, TDM Berhad bersama masyarakat daerah Marang turut terjejas apabila lima khemah besar musnah diterbangkan angin.

Ahli Dewan Undangan Negeri (ADUN) Pengkalan Berangan, Sulaiman Sulong berkata selain khemah, pentas utama yang mengambil masa empat jam untuk didirikan juga runtuh dalam sekelip mata.

“Semua kerja pemasangan khemah dan pentas sudah selesai pagi ini (pagi semalam) kerana rumah terbuka Aidilfitri itu petang esok (hari ini).”

“Daripada tujuh khemah yang ada, hanya dua boleh digunakan semula. Kami pun terpaksa mengerah lebih ramai tenaga untuk membina semula pentas dan khemah untuk majlis esok (hari ini),” katanya ketika ditemui di tapak rumah terbuka Aidilfitri di Kampung Padang Mengkuang.

Bagaimanapun, beliau bersyukur kerana tiada petugas yang cedera akibat kejadian tersebut.

“Ada beberapa petugas yang berada di tempat kejadian ketika ribut melanda, tetapi Alhamdulillah semuanya sempat lari dan berlindung di dalam masjid,” katanya.

Katanya, semua rumah yang rosak akan dibaiki segera dan bantuan bersesuaian diuruskan oleh Pejabat Pusat Khidmat Masyarakat ADUN Pengkalan Berangan.–AlHijrah Online


HANNAH KECAM UCAPAN BERBAUR PERKAUMAN BEKAS PEMAIN PELAPIS BAM

KUALA LUMPUR: Menteri Belia dan Sukan Hannah Yeoh mengecam sekeras-kerasnya sebarang ucapan perkauman dan pertikaian agama dibangkitkan bekas pemain pelapis Persatuan Badminton Malaysia (BAM) di media sosial baru-baru ini.

Walaupun bekas pemain tersebut telah meminta maaf, Hannah sama sekali tidak bersetuju dengan kenyataan individu yang pernah berada di bawah naungan BAM pada 2014 dan kini dilaporkan tidak menetap di Malaysia.

“Saya percaya ibadat agama tidak pernah mengganggu prestasi atlet dan sukan. Ini tidak pernah menjadi satu masalah di Malaysia,” katanya di laman Twitter, hari ini.

Sehubungan itu, beliau sekali lagi mengulangi pendirian bahawa sukan mesti bebas daripada sebarang unsur perkauman dan politik.

“Semua atlet negara merupakan sumber inspirasi kepada masyarakat dan dinasihati berhati-hati dengan kandungan media sosial masing-masing,” katanya.

Bekas pemain tersebut dalam satu video mendakwa bahawa prestasi pemain negara merudum pada Terbuka Malaysia 2023 kerana BAM diuruskan oleh orang Melayu selain menyentuh sensitiviti umat Islam.

Sementara itu, BAM dalam catatan di akaun Facebook hari ini turut mengecam komen bersifat perkauman yang dibuat oleh bekas pemain itu, yang sedang memberi latihan di China ketika ini.

BAM memaklumkan mereka benar-benar terkejut dan akan menangani isu itu termasuk menghantar aduan rasmi kepada Persatuan Badminton China (CBA) dan menggesa mereka mengambil tindakan yang perlu terhadap individu tersebut.

“Komen yang bersifat memecahbelahkan seperti itu tidak mempunyai tempat dalam masyarakat terutamanya di negara kita dan tidak boleh dibiarkan. Orang yang rasis seperti itu tidak sepatutnya diambil bekerja sebagai jurulatih dalam sukan yang digemari oleh berjuta-juta orang dari semua kaum dan agama.

“BAM dan semua ahli gabungan kami tidak akan menerima orang seperti itu untuk terlibat dalam badminton di Malaysia,” katanya.–AlHijrah Online


AGONG, PERMAISURI BERKENAN SEMBAH KENAL BALU, WARIS ANGGOTA POLIS TERKORBAN OP DAULAT

PUTRAJAYA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah hari ini berkenan untuk sembah kenal balu serta waris kepada enam anggota Polis Diraja Malaysia (PDRM) yang terkorban ketika menyertai Op Daulat pada Mac 2013, di Kampung Simunul, Sabah.

Pertemuan itu berlangsung di Dataran Pahlawan Negara di sini dalam suasana sayu, usai persembahan pantomim bertajuk Op Daulat Kampung Simunul bersempena Sambutan Hari Pahlawan 2023.

Balu dan waris terbabit mewakili enam wira yang gugur pada 2 Mac 2013  iaitu ACP Ibrahim Lebar, Sarjan Mejar Baharin Hamit, Sarjan Mejar Abd Azis Sarikon, Koperal Mohd Azrul Tukiran, Sarjan Salam Togiran dan DSP Michael Padel.

Wira-wira yang gugur itu adalah dari Cawangan Khas, Pasukan Gerakan Am, Ibu Pejabat Polis Kontinjen Sabah dan Ibu Pejabat Polis Daerah Semporna.

Seri Paduka berdua yang sebak menyaksikan persembahan pantomim itu, kemudiannya turun dari pentas utama bertemu balu serta waris wira-wira negara yang terkorban itu dalam suasana yang semakin sayu dengan berlatarbelakangkan lagu  “Kali Terakhir Ku Lihat Wajahmu” nyanyian penyanyi tersohor Uji Rashid.

Al-Sultan Abdullah dan Tunku Azizah turut berkenan mengurniakan sumbangan ketika menyantuni balu dan waris anggota PDRM dalam pertemuan itu yang turut disertai Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail.

Persembahan pantomim yang menyayat hati itu adalah hasil karya Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Hazani Ghazali dan dijayakan oleh 150 anggota PDRM, Unit 69 Komando, Pasukan Gerakan Udara dan Pasukan Gerakan Am.

Pada 12 Feb 2013, lebih 200 pengganas Sulu yang memperkenalkan diri sebagai Royal Sulu Force (RSF) menceroboh secara berperingkat dari Pulau Simunul, Pulau Sibutu dan Pulau Sipangkut di selatan Filipina ke Kampung Tanduo.

Kemuncak pencerobohan berlaku dengan kejadian tembakan pada 1 Mac 2013 antara pasukan keselamatan dengan RSF di Tanduo.

Konflik itu diisytiharkan tamat pada 10 April 2013.–AlHijrah Online


HENTI TUGAS LOJI, PENCEMARAN SUMBER AIR MENTAH DI SUNGAI SELANGOR

KUALA LUMPUR: Bekalan air di 1,274 kawasan di Selangor sekali lagi terjejas apabila Loji Rawatan Air Sungai Selangor (SSP) 1, 2 dan 3 serta Loji Rawatan Air Rantau Panjang dihenti tugas awal pagi tadi.

Tindakan diambil berikutan pencemaran air sumber mentah dikesan di Sungai Selangor.

LRA Rantau Panjang dihenti tugas pada 11.30 malam semalam, manakala LRA Sungai Selangor pula pada jam 1 pagi tadi.

Sebanyak 1,274 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat terkesan.

Menteri Besar Selangor Datuk Seri Amirudin Shari bagaimanapun memaklumkan insiden pencemaran telah beransur pulih setakat awal pagi tadi.

“Bacaan 0 TON telah dicapai setelah usaha mengatasi pencemaran dibuat oleh LUAS,” kata Amirudin menerusi Twitter.

“Loji Rawatan Air Rantau Panjang telah mula beroperasi manakala LRA SSP 1, 2 dan 3 sedang melalui proses pembersihan sebelum beroperasi semula.

“Bekalan air dijangka pulih seperti biasa.”

Lembaga Urus Air Selangor (LUAS) baru-baru ini menubuhkan Skuad Pantas bagi pemantauan 24 jam tanpa henti di kawasan sensitif sungai-sungai di Selangor.—AlHijrah Online


LAPAN NGO MALAYSIA BINA PENEMPATAN SYRIAN AL-HAYAH DI SYRIA

KUALA LUMPUR: Lapan pertubuhan bukan kerajaan (NGO) Malaysia, termasuk Muslim Volunteer Malaysia (MVM) membangunkan Kampung Malaysia Syrian Al-Hayah di AlBab, Syria bagi menyediakan penempatan kepada pelarian terjejas perang di wilayah konflik itu.

Tujuh NGO lain adalah Malaysia For Syria (MFS), Cinta Syria Malaysia (CSM), Faith Men, Global Peace Mission Malaysia (GPM), WeCare, MyFundAction dan Haluan.

Projek penempatan sistematik untuk pelarian Syria yang terjejas perang itu membabitkan dana USD369,650 atau kira-kira RM1.51 juta yang disumbangkan rakyat Malaysia melalui kelapan-lapan pertubuhan kemanusiaan terbabit.

Ketua Pegawai Eksekutif MVM, Mohd Fauzan Abd Sukor berkata fasa pertama perkampungan pelarian Syria itu menyaksikan pembangunan 100 unit rumah kluster selain bangunan madrasah dan sekolah.

“Projek perkampungan pelarian yang turut melibatkan kerjasama NGO Syria di Turki, Bonyan turut membabitkan penyediakan bekalan elektrik, air, telaga, sanitasi dan kemudahan infrastruktur jalan yang sistematik.

“Seramai 52 keluarga pelarian Syria dari Kem Azraq telah berpindah ke Kampung Malaysia Syrian Al-Hayah secara berperingkat-peringkat pada 15 April lalu sempena perasmian penempatan itu yang disempurnakan Timbalan Mufti Kilis, wakil NGO Malaysia dan Bonyan,” kata Mohd Fauzan.

Menurut beliau fasa kedua pembangunan Kampung Malaysia Syrian Al-Hayah akan diteruskan dengan penambahan 100 unit rumah pangsapuri, sebuah pusat perniagaan, ladang ternakan dan pertanian.

Katanya selain pembinaan penempatan tersebut, MVM juga menyampaikan bantuan bekalan makanan melalui agihan kotak makanan, makanan panas dan baju raya kepada pelarian Syria di Turki dan Syria.

“Bantuan sama turut disalurkan kepada pelarian Palestin di Gaza dengan kerjasama NGO Cinta Gaza Malaysia yang beroperasi di wilayah bergolak itu.

“MVM dengan kerjasama rakan NGO, khususnya Malaysia For Syria dan Cinta Gaza Malaysia akan terus komited untuk membantu warga Syria dan Palestin yang terjejas akibat konflik dan penindasan,” kata Mohd Fauzan.


BAYARAN BPN 2.0 FASA KEDUA BERMULA 21 JANUARI

KUALA LUMPUR: Bayaran Fasa Kedua Bantuan Prihatin Nasional (BPN 2.0) kepada 11.06 juta penerima akan dipercepatkan.

Menteri Kewangan Tengku Datuk Seri Zafrul Tengku Abdul Aziz berkata, bayaran tersebut akan bermula 21 Januari ini.

“Merujuk kepada pengumuman pelbagai jenis Perintah Kawalan Pergerakan (PKP), PKP Bersyarat, PKP Pemulihan oleh Perdana Menteri pada 11 Januari 2021, Kementerian ingin memaklumkan bayaran Fasa Kedua BPN 2.0 kepada 11.06 juta penerima merangkumi 10.6 juta penerima BPN sedia ada serta sekitar 460 ribu penerima baharu akan dipercepatkan.

“Penerima baharu tersebut telah diluluskan semasa tempoh permohonan atau rayuan dibuka pada 15 Oktober hingga 15 November 2020 lalu,” katanya Tengku Zafrul dalam kenyataan hari ini.

Menurut kenyataan tersebut, tarikh pembayaran bagi penerima B40 akan bermula 21 Januari 2021 dan dikreditkan terus ke dalam akaun bank.

Tarikh bayaran bagi penerima M40 pula bermula 25 Januari 2021 juga dikreditkan terus ke dalam akaun bank.

Bagi penerima yang tidak mempunyai akaun bank pula, pembayaran akan dibuat mulai 25 Januari 2021 di cawangan Bank Simpanan Nasional (BSN).

Penerima di Sabah dan Sarawak tanpa akaun bank pula, pembayaran akan bermula awal Februari sehingga 1 April 2021 di lokasi yang bakal diumumkan akhir bulan ini.

Tengku Zafrul berkata semakan kelulusan BPN 2.0 boleh dibuat mulai 15 Januari 2021 di portal rasmi BPN iaitu bpn.hasil.gov.my. – AlHijrah Onlin


PELAJAR KOLEJ JUAL KEK GANJA DITAHAN

KUALA LUMPUR: Kegiatan seorang pelajar kolej swasta menjual kek dicampur ganja terbongkar selepas diberkas di Jalan 9, di sini, Sabtu lalu.

Pemangku Ketua Polis Kuala Lumpur, Datuk Yahaya Othman berkata, pelajar lelaki berusia 19 tahun itu aktif menjalankan kegiatan tersebut sejak tiga bulan lalu.

“Sejumlah 6 kilogram (kg) kek mengandungi ganja bernilai RM21,000 dirampas. Punca bekalan diperoleh masih dalam siasatan,”

“Suspek adalah penuntut kolej swasta. Pemeriksaan lanjut mendapati suspek tidak memiliki rekod kesalahan lampau dan bebas daripada sebarang jenis dadah,” katanya dalam kenyataan hari ini.

Tambah Yahaya, serbuan dibuat Jabatan Siasatan Jenayah Narkotik (JSJN) Kuala Lumpur selama tiga jam bermula pada pukul 5 petang.

Katanya, suspek direman selama tujuh hari bagi membantu siasatan mengikut Seksyen 39B Akta Dadah Berbahaya 1952. –AlHijrah Online


YAPEIM PERUNTUK RM1 JUTA UNTUK MISI MUSAADAH COVID19

KUALA LUMPUR: Sejumlah
RM1 juta diperuntukkan menerusi Program Food Bank Yayasan Pembangunan Ekonomi
Islam Malaysia (YAPEIM) 2.0  bagi
menjayakan Misi Musaadah COVID19 yang akan bermula 23 Mac ini.

Pengerusi Lembaga Pemegang Amanah YAPEIM, Datuk Dr Mohd Daud Bakar berkata seramai 2,000 keluarga kumpulan sasar akan mendapat manfaat daripada program khas sempena penguatkuasaan Perintah Kawalan Pergerakan bagi membendung penularan wabak COVID-19 itu.

“Prihatin dengan situasi yang melanda negara, YAPEIM tampil menyahut seruan bersama-sama agensi di bawah Menteri di Jabatan Perdana Menteri (Hal Ehwal Agama) menggerakkan misi #MusaadahCOVID19 selaras dengan keputusan Mesyuarat Pasca Kabinet YB Menteri di Jabatan Perdana Menteri pada 18 Mac 2020 di Putrajaya.

“Misi ini adalah bertujuan meringankan bebanan kepada kumpulan sasar yang sedang dikenalpasti di seluruh negara dan akan dilaksanakan agensi-agensi agama Persekutuan,” katanya dalam kenyataan di sini hari ini.

Misi Musaadah
COVID19 merujuk kepada program bantuan golongan asnaf dan petugas barisan
hadapan yang kini terkesan secara langsung dalam usaha kerajaan mengekang
penularan wabak penyakit itu melalui Perintah Kawalan Pergerakan yang bermula
kelmarin.

Mohd Daud berkata melalui program itu YAPEIM akan menyalurkan sumbangan berbentuk wang tunai dan sumbangan  barangan keperluan asas seperti beras, minyak masak, gula, tepung dan sebagainya.

“YAPEIM melalui Pusat Pentadbiran YAPEIM Negeri dan Pasaraya YAPEIM Mart akan melaksanakan misi ini secara berperingkat dengan mengenalpasti penerima dan menyelaras kaedah saluran sumbangan sejajar dengan Perintah Kawalan Pergerakan yang dikuatkuasakan Kerajaan,” katanya. – AlHijrah Online/ Syed Azwan Syed Ali


BUNUH PENSYARAH UIAM: SUAMI DIPERCAYAI CURANG PUNCA MANGSA FAIL PENGESAHAN CERAI

KUALA LUMPUR: Suami yang disyaki membunuh isterinya, seorang pensyarah Universiti Islam Antarabangsa Malaysia (UIAM), dipercayai curang dan menyebabkan mangsa mahu memfailkan pengesahan perceraian.

Krisis rumah tangga yang dialami pasangan terbabit mendorong perlakuan jenayah apabila si isteri ditemui mati di dalam sebuah kereta berhampiran tasik di Pinggiran Cyberjaya, Sepang, Khamis lalu.

Memetik laporan Harian Metro, Ketua Polis Sepang, Asisten Komisioner Wan Kamarul Azran Wan Yusof berkata, suspek yang berusia 41 tahun itu didapati menjalinkan hubungan dengan wanita lain.

“Keadaan itu menyebabkan berlaku masalah dalam rumah tangga mereka sehinggalah berlaku kejadian pembunuhan itu.

“Setakat ini suspek masih direman dan soal siasat sedang dijalankan mengikut Seksyen 302 Kanun Keseksaan,” katanya.

Sementara itu, polis sedang giat mencari telefon bimbit yang dibuang suspek di dalam tasik di Taman Putra Perdana, Dengkil bagi membantu siasatan.

Sebelum ini media melaporkan suspek berang dengan tindakan isterinya yang mahu menfailkan pengesahan perceraian hingga menyebabkan dia bertindak menjerut leher isterinya dengan kain tudung hingga mati.

Lelaki itu kemudian meninggalkan mayat isterinya di dalam kereta sebelum mengajak anak perempuan mereka yang berusia 14 tahun keluar mencari isterinya itu dengan perkhidmatan e-hailing.

Bagaimanapun, tembelang lelaki itu dihidu pihak berkuasa apabila siasatan mendapati pasangan itu mempunyai masalah rumah tangga dan dia kemudian mengaku menjerut leher isterinya.

Suspek ditahan reman sehingga 6 Ogos ini. — AlHijrah Online


WANITA INDONESIA MAUT DITETAK DI MANTIN

NILAI, 17 Jun – Seorang wanita warga Indonesia ditemukan mati dengan kesan tetakan di belakang kepala, badan, muka dan bahu di sebuah rumah teres dua tingkat di Mantin, dekat sini, semalam.

Ketua Polis Daerah Nilai Supt Zaldino Zaludin berkata Balai Polis Mantin mendapat panggilan mengenai penemuan mayat wanita yang terbaring berlumuran darah di ruang tamu rumahnya pada 11.15 pagi semalam.

“Terdapat kesan luka di bahagian kepala serta badan dan pemeriksaan lanjut mendapati terdapat tujuh kesan tetakan dengan dua di belakang kepala, satu di belakang badan dan baki di muka dan bahu,” katanya dalam sidang media di sini, hari ini.

Beliau berkata pemeriksaan di rumah itu juga menemukan sebilah pisau pemotong daging bersebelahan mayat, yang dipercayai digunakan untuk menetak mangsa yang berusia 43 tahun itu. Katanya polis percaya kes itu bermotifkan cemburu dan pihaknya kini giat mencari suami mangsa yang berusia 48 tahun, warga Myanmar untuk membantu siasatan kes.

Zaldino berkata fotofit suami mangsa akan diedarkan dan polis memohon kerjasama orang ramai yang mempunyai maklumat berhubung kejadian itu menghubungi balai polis berhampiran.

“Sehingga kini suami mangsa yang bekerja sebagai pembantu pam minyak di Mantin tidak dapat dikesan dan gagal dihubungi. “Si mati mempunyai seorang anak perempuan berusia empat tahun dan kami akan rakam percakapan anak mangsa,” katanya. Kes disiasat mengikut Seksyen 302 Kanun Keseksaan kerana membunuh.

BERNAMA